PEMIMPIN BERHATI NURANI BERSIH BERUPAYA BINA KEJAYAAN TAMADUN – PM ANWAR

PUTRAJAYA: Kejayaan sesebuah tamadun merupakan hasil pimpinan pemimpin yang mempunyai hati nurani yang bersih dan tidak hanya bergantung kepada kerangka ekonomi, sosial, pendidikan dan teknologi, kata Perdana Menteri Datuk Seri Anwar Ibrahim.

Anwar berkata tanpa ciri itu pada pemimpin, sesebuah tamadun akan runtuh sekiranya soal nilai dan akhlak tidak diberi tumpuan dalam agenda pembangunan tamadun.

“Dalam dunia moden dan teknologi maju, kena ada nilai dan akhlak. Tamadun yang runtuh bukan sebab ekonomi atau sosial, tetapi kerana tiada nilai dan akhlak, sebab itu tatakelola rosak.

“Apabila tatakelola lemah, negara akan jatuh,” kata Anwar ketika menyampaikan amanat pada Majlis Ilmu MADANI dan Sesi Dialog Perdana Menteri bersama pegawai Jabatan Kemajuan Islam Malaysia (Jakim) dan agensi agama di Seri Perdana, di sini malam tadi.

Anwar berkata sejak beliau memimpin Kerajaan Perpaduan pada November lepas, agenda untuk mengangkat martabat Malaysia di mata dunia menjadi agenda utamanya dengan dibantu barisan Menteri Kabinet yang mewakili pelbagai kaum dan agama.

“Saya pegang jawatan ini, Alhamdulillah..dan saya selesa. Saya tak perlu wang berjuta-juta untuk beli harta.

“Saya tidak perlukan itu, tapi saya nak buktikan sesungguhnya di Malaysia ini ada Melayu Islam yang berpegang dengan fahaman Islam dan boleh angkat martabat negara,” kata beliau yang juga Menteri Kewangan.

Menyentuh peranan Jakim, Anwar berkata peranan jabatan itu di bawah pimpinannya lebih luas berbanding sebelum ini kerana khidmat nasihat serta pandangan Jakim diperlukan dalam setiap urusan tadbir urus negara dan menyatakan penghargaannya terhadap setiap pandangan yang dikemukakan daripada agensi berkenaan.

Majlis Ilmu MADANI dan Sesi Dialog Perdana Menteri bersama pegawai Jakim yang bermula pukul 6.30 petang itu dihadiri kira-kira 300 pegawai hal ehwal Islam Jakim dari seluruh negara.

Hadirin turut bersolat maghrib berjemaah yang diimamkan oleh Imam Masjid Sultan Mizan Zainal Abidin, Zulkeffly Adimun disusuli dengan bacaan doa dan tausiyah (nasihat) yang disampaikan oleh Mufti Wilayah Persekutuan Datuk Prof Madya Dr Luqman Abdullah dan kemudiannya mereka menunaikan solat isyak secara berjemaah.

Majlis ilmu sedemikian diadakan secara berkala di Seri Perdana, kediaman rasmi Perdana Menteri,  sejak diperkenalkan Anwar pada 22 Dis 2022 dengan pengisian tausiyah yang disampaikan ulama terkenal dari dalam dan luar negara serta solat secara berjemaah.

Antara ulama yang pernah menyampaikan ceramah di majlis berkenaan ialah Imam Besar Masjid Al-Aqsa Syeikh Dr Ekrima Sabri, ulama dari United Kingdom Syeikh Ahmed Mohamed Saad Al-Maliki Al-Azhari Al-Hasani dan ulama dari Gambia Syeikh Muhammad Haydara Al-Jilani. — AlHijrah Online


BANJIR KUALA SELANGOR MUNGKIN BERPUNCA DARIPADA TAKUNGAN BANJIR KILAT DI MERU – AMIRUDIN

KUALA LUMPUR: Banjir di Kuala Selangor berkemungkinan berpunca daripada pengaliran air banjir kilat di Meru, Klang ke kawasan berkenaan, kata Menteri Besar Selangor Datuk Seri Amirudin Shari.

Beliau berkata ini kerana pihaknya telah mengalihkan pam untuk mengalirkan air yang bertakung di beberapa kawasan terjejas banjir di Meru.

“Macam hari ini, air yang bertakung, kita dah mengalihkan pam untuk kawasan Meru dan saya dapat lihat Meru sudah mula baik (pulih), mungkin petang ini ataupun selepas beberapa jam nanti.

“…tetapi ada masalah lain lagi iaitu selepas (banjir) Meru, Klang, air itu akan mengalir ke Kuala Selangor pula dan sebab itu hari ini Kuala Selangor sudah mula banjir,” katanya kepada pemberita hari ini.

Amirudin yang juga calon Pakatan Harapan bagi kerusi Parlimen Gombak pada Pilihan Raya Umum ke-15 ditemui pemberita selepas Majlis Ramah Mesra dan Hi-Tea bersama masyarakat India di India Settlement, Gombak.

Beliau berkata bagaimanapun, persediaan kerajaan Selangor menghadapi jangkaan berlakunya banjir seperti aspek penyelamatan dan pusat pemindahan sementara (PPS) pada tahap terbaik.

Khamis lepas dilaporkan beberapa kawasan di sekitar Meru dilanda banjir kilat sedalam 0.3 meter melibatkan Meru 3, Persiaran Hamzah Alang, Jalan Kasban, Jalan Kenangan, Taman Daya, Jalan Khamis, Jalan Jabar dan Sekolah Menengah Kebangsaan Meru.

Menurut laman web InfoBencanaJKM, setakat 4.30 petang ini, lapan PPS telah dibuka di Selangor iaitu tiga di daerah Klang dan lima di Kuala Selangor yang menempatkan 748 orang daripada 183 keluarga. –AlHijrah Online


FILEM ANWAR: THE UNTOLD STORY BUAT PM TERSENTUH

KUALA LUMPUR: Perdana Menteri Datuk Seri Anwar Ibrahim tersentuh dengan filem “Anwar: The Untold Story” yang mengangkat kisah perjuangan politik beliau.

Beliau yang juga Menteri Kewangan berkata walaupun keseluruhan dialog dan penceritaan tidak 100 peratus sama, namun isu yang dibangkitkan dalam karya berkenaan adalah kejadian sebenar.

“Saya sukar mengulas kerana ada episod yang telah kita lupakan kerana sakit dan menyedihkan. Banyak beban tertanggung adalah Azizah, anak-anak dan rakan-rakan,” katanya.

Anwar berkata demikian pada sidang media selepas menonton tayangan perdana filem berkenaan di Dadi Cinema, Pavillion Bukit Bintang, di sini malam ini.

Turut hadir isterinya, Datuk Seri Dr Wan Azizah Wan Ismail, pengarah filem itu, Viva Westi dan pelakon utama, Farid Kamil Zahari.

Anwar turut memuji hasil karya sutradara dari Indonesia itu yang disifatkan pintar dan hebat kerana mampu meringkaskan penceritaan selama 23 tahun kepada filem berdurasi kira-kira 90 minit.

“Peristiwa puluhan tahun untuk disingkatkan itu sudah tentu tidak mudah, malah sinematografi filem ini juga sangat baik,” katanya yang turut berpuas hati dengan lakonan Farid Kamil yang membawa watak beliau.

Dalam pada itu, Anwar berharap berpeluang untuk mendengar runut bunyi filem berkenaan berjudul “Menjaga Cintamu” nyanyian Datuk Seri Siti Nurhaliza Tarudin yang tidak sempat diperdengarkan pada sesi tayangan itu susulan masalah suntingan.

Sementara itu, Dr Wan Azizah bersyukur dan berharap agar filem berkenaan mampu menangkis semua persepsi negatif yang pernah dilemparkan terhadap Anwar.

Filem berlatarkan antara 1993 dan 1998 itu, menceritakan mengenai perjalanan hidup Anwar sebagai Timbalan Perdana Menteri dan Menteri Kewangan serta perjuangannya dalam menentang amalan rasuah.

“Anwar: The Untold Story” yang membabitkan kos RM10 juta itu akan ditayangkan di pawagam seluruh negara mulai 18 Mei ini.–AlHijrah Online


PEMBUNUH IMAM FADI DIPERCAYAI PENDUDUK GAZA DIREKRUT MOSSAD

KUALA LUMPUR: Suspek pembunuhan pensyarah Universiti Kuala Lumpur British Malaysian Institute (UniKL BMI), Dr Fadi Mohammad Al-Batsh, dipercayai merupakan penduduk tempatan Gaza.

Menurut Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman, penahanan suspek itu berlaku di dalam Gaza.

“Bila dia (suspek) berada di dalam Gaza, maksudnya dia adalah penduduk Gaza. Dia bukan orang Israel sebab mereka sangat susah untuk masuk ke dalam bumi Gaza dan sukar untuk ditangkap.

“Saya percaya suspek merupakan penduduk tempatan Gaza yang direkrut oleh pihak Mossad (agensi pengintip Israel) dan dihantar melakukan pembunuhan di Malaysia,” katanya dalam sesi wawancara dalam Berita AlHijrah edisi 10 Januari 2022.

Ujar Nadir, isu mengintip dari dalam bumi Gaza bukan perkara yang janggal atau luar biasa, ianya merupakan satu senjata besar pihak Mossad bagi memerangi musuhnya dari dalam dan luar bumi Palestin.

Sementara itu, pihak berkuasa Palestin semalam mengesahkan telah menahan suspek pembunuhan Dr Fadi di Palestin.

Jurucakap Kementerian Dalam Negeri dan Keselamatan Negara, Iyad Albizm berkata, suspek telah mengaku terlibat dalam pembunuhan tersebut. —AlHijrah Online


PM TUNAI SOLAT JUMAAT PERTAMA DI MASJID HAJI MUHAMMAD YASSIN

JOHOR: Perdana Menteri, Tan Sri Muhyiddin Yassin hari ini menunaikan solat Jumaat buat julung kalinya di Masjid Haji Muhammad Yassin yang terletak di Hab Pendidikan Tinggi Pagoh (HPTP) di Bandar Universiti Pagoh, hari ini.

Muhyiddin yang juga ahli Parlimen Pagoh tiba di masjid berkenaan pada jam 12.30 tengahari dengan berpakaian baju melayu biru lengkap.

Turut mengiringi ahli Parlimen Pagoh itu adalah Pegawai Daerah Muar, Datuk Mohd Haffiz Ahmad, Pengerusi Jawatankuasa Ehwal Agama Islam Johor, Tosrin Jarvanthi, serta Ketua Polis Johor, Datuk Ayob Khan Mydin Pitchay.

Muhyiddin yang lengkap memakai pelitup muka dilihat mendirikan solat sunat dua rakaat terlebih dahulu sebelum mendengar khutbah yang disampaikan khatib yang juga Imam Besar Johor, Makhadzir Abdan.

Beliau kemudiaannya menyempurnakan solat jumaat bersama kira-kira 1,000 jemaah dengan mengekalkan penjarakan sosial. Masjid tersebut dibina dengan kos RM39.8 juta di atas kawasan yang berkeluasan 47.3 hektar dan mampu memuatkan sehingga 3,500 jemaah. Masjid ini dibuka di kawasan hab Universiti Pagoh itu turut dilengkapi dengan pelbagai kemudahan termasuk laman Islam dan lapan unit kuarters untuk imam, bilal dan siak.–AlHijrah Online


AIR SUNGAI GOLOK MELEPASI PARAS BAHAYA, PENDUDUK WASPADA

PASIR MAS: Penduduk di Pekan Rantau Panjang yang tinggal berdekatan Sungai Golok mengambil langkah berjaga-jaga apabila air sungai tersebut naik melepasi paras bahaya selepas hujan lebat sejak tiga hari lepas.

Peniaga kedai makan Syed Abu Bakar Syed Daud, 62, berkata walaupun sudah biasa menghadapi bencana alam itu sejak puluhan tahun namun dia tetap bimbang sekiranya berlaku banjir di luar jangkaan.

“Saya telah melakukan persiapan dengan meletakkan barang-barang di rak yang dibina khusus untuk menghadapi bencana banjir setiap tahun.

“Biasanya jika banjir di Pekan Rantau Panjang kami tidak boleh berniaga selama seminggu kerana air Sungai Golok melimpah dan memasuki kawasan pekan ini separas pinggang orang dewasa,” katanya ketika ditemui Bernama, di sini hari ini.

Menurut laman web Infobanjir Jabatan Pengairan Dan Saliran (JPS) paras air Sungai Golok melepasi paras bahaya apabila merekodkan bacaan 9.34 meter setakat 12.30 tengah hari tadi.

Syed Abu Bakar berkata sejak 20 tahun berniaga di pekan itu, banjir biasa berlaku apabila hujan lebat berterusan selama tiga hari.

“Sekarang ini hujan lebat namun tidak lama, sekejap lebat sekejap tidak namun kami tetap berwaspada kerana air Sungai Golok tidak lagi pecah dua memasuki Thailand dan Rantau Panjang. Kini lebih tertumpu ke kawasan pekankerana di sebelah Thailand sudah ada benteng di sepanjang sungai itu,” katanya.

Sementara itu, tinjauan di Kampung Tersang yang terjejas banjir bulan lepas mendapati berlaku limpahan air sungai dan sudah memasuki kawasan halaman rumah penduduk.

Marie Suriani Abdullah, 43, berkata penduduk kampung itu baharu sahaja pulang ke rumah masing-masing minggu lepas setelah berpindah ke pusat pemindahan sementara (PPS).

“Sekarang ini kami berjaga-jaga untuk sekali lagi berpindah ke PPS sekiranya berlaku lagi banjir.

“Setiap kali tiba musim tengkujuh kami perlu berpindah ke PPS tiga hingga empat kali,” katanya.

Rosmandi Che Wil, 49, berkata apabila tiba bulan Disember penduduk kampung pasti resah memandangkan kediaman mereka terletak kira-kira 20 meter daripada Sungai Golok.

“Jika hujan lebat dua atau tiga hari kami perlu mengemas rumah untuk berpindah.

“Setiap tahun berdepan dengan banjir menyebabkan kami lebih bersedia dan seawal bulan November persiapan rapi termasuk bot telah disediakan,” katanya.-AlHijrah Online


Keluarga kesal kisah Alan Kurdi difilemkan tanpa izin

MONTREAL, 1 Julai – Ahli keluarga seorang kanak-kanak Syria
yang menjadi simbol krisis migrasi Eropah selepas gambar mayatnya terdampar di
sebuah pantai di Turki tersebar berasa kesal kisahnya difilemkan tanpa izin.

“Saya berasa patah hati,” kata ibu saudara Alan Kurdi, Tima
Kurdi yang menetap di Port Coquitlam, berhampiran Vancouver kepada rangkaian
berita CBC.

Alan Kurdi meninggal dunia pada tahun 2015 bersama beberapa
ahli keluarga lain ketika melarikan diri dari Syria menuju ke Greece menaiki
bot.

Gambar menyayat hati mayat anak kecil itu mencetuskan reaksi
penuh emosi seluruh dunia dan memaksa Kesatuan Eropah membuka sempadannya buat
sementara waktu untuk pelarian Syria.

Menurut Tima, tiada pihak meminta kebenaran keluarga untuk
menghasilkan filem tentang anak saudaranya itu.

Berita mengenai filem tersebut diketahui daripada bapa
kanak-kanak itu, Abdullah Kurdi yang menghubungi Tima dalam keadaan sedih.

“Saya tidak mampu membayangkan anak lelaki saya yang telah
meninggal dunia ‘hidup kembali’ dalam filem,” ujar Abdullah yang kini menetap
di Iraq.

CBC melaporkan, filem diberi judul ‘Aylan Baby (Sea of
Death)’ itu sedang menjalani penggambaran di Turki, Aylan merupakan ejaan nama
kanak-kanak itu dalam laporan berita sebelum ini.

Sinar Harian dan AFP yang memetik berita tersebut daripada
CBC menyebutkan bahawa menurut penulis dan pengarah filem itu,  Omer Sarikaya dari Turki, walaupun tema filem
itu menyerupai kisah keluarga Kurdi namun ia mempunyai skop lebih luas termasuk
krisis pelarian secara keseluruhan.

“Ia bertajuk ‘Aylan Baby,’ bukannya ‘Aylan Kurdi,’” katanya
sambil menambah telah terlambat untuk menukar tajuk filem itu.


BEKALAN KEPERLUAN HARIAN DI KEDAH MENJELANG RAMADAN MENCUKUPI

ALOR SETAR, 31 Mei – Bekalan barangan keperluan harian di Kedah mencukupi bagi menampung permintaan masyarakat menjelang bulan Ramadan, kata Ketua Pegawai Penguatkuasa Kementerian Perdagangan Dalam Negeri, Koperasi dan Kepenggunaan(KPDNKK) Kedah, Shahrudin Hamzah.

Beliau berkata pihaknya telah berjumpa dengan syarikat pemborong barangan keperluan harian baru-baru ini dan mereka memberi jaminan barangan utama seperti minyak masak, tepung dan gula mencukupi.

Katanya pihaknya juga akan melakukan pemantauan ke atas pemborong dan peniaga bagi memastikan mereka tidak mengambil kesempatan menaikkan harga yang tidak munasabah menjelang Ramadan dan musim perayaan Aidilfitri.

“Pengguna tidak perlu panik mengenai kekurangan bekalan keperluan harian dengan jaminan harga yang perpatutan. Jika terdapat kenaikan harga yang tidak munasabah mereka boleh laporkan kepada KPDNKK.

“Selain itu kita akan melakukan pemantauan di bazar Ramadan bagi memastikan mereka (peniaga) pamerkan tanda harga yang munasabah,” katanya pada sidang media pada Program Penyeragaman Tanda Harga di Kopitiam Ukir Mall di sini hari ini.

Sementara itu, Shahrudin berkata program penyeragaman tanda harga di setiap gerai makanan diperlukan bagi memastikan pengguna tidak keliru dengan harga yang ditetapkan peniaga.

Beliau berkata sekiranya harga yang dikenakan terhadap pelanggan tidak sama dengan tanda harga yang diletakkan, mereka boleh buat aduan kepada KPDNKK untuk tindakan lanjut.

“Untuk permulaan kita lakukan program ini di Kopitiam dengan menyeragamkan tanda harga di gerai makanan peniaga dan program ini akan dilancarkan ke tempat lain yang menjadi tumpuan orang ramai seperti di kawasan pasar awam,” katanya.

Katanya program berkenaan juga mendapat kerjasama dari syarikat swasta yang menyediakan tanda harga pada gerai makanan secara percuma.

Beliau berkata program penyeragaman itu juga turut membantu meningkatkan imej peniaga tempatan, yang turut menawarkan harga makanan yang berpatutan kepada orang ramai.

BERNAMA


TIGA REMAJA LELAKI PUKUL GELANDANGAN DITAHAN

KLANG: Polis menahan tiga remaja lelaki bagi membantu siasatan berhubung kejadian pukul seorang individu dipercayai gelandangan menggunakan besi pemukul besbol di bawah jambatan sekitar Pelabuhan Klang, dekat sini, baru-baru ini.

Ketua Polis Daerah Klang Selatan ACP Cha Hoong Fong berkata ketiga-tiga suspek yang berusia 16 tahun itu ditahan di sekitar Klang, bermula kira-kira pukul 3 pagi tadi.

Beliau berkata siasatan mendapati seorang daripada suspek mempunyai dua rekod jenayah lampau selain polis turut merampas tiga telefon bimbit serta sebuah kereta Proton Wira bagi tindakan lanjut.

“Hasil siasatan awal mendapati bahawa terdapat tiga kejadian melibatkan mangsa yang berbeza dan polis sedang mempergiatkan usaha mengesan mangsa tersebut.

“Pihak polis juga dalam usaha untuk mengesan dan menangkap seorang lagi suspek yang masih bebas,” katanya dalam kenyataan hari ini.

Cha berkata Mahkamah Majistret Klang membenarkan kesemua suspek direman selama tiga hari sehingga Rabu ini dan disiasat mengikut Seksyen 324 Kanun Keseksaan, selain kertas siasatan akan dirujuk kepada Timbalan Pendakwa Raya dalam tempoh terdekat bagi mendapatkan arahan lanjut.

Orang ramai yang mempunyai maklumat berkaitan kes tersebut diminta menyalurkannya kepada Ibu Pejabat Polis Daerah (IPD) Klang Selatan di talian 03-33762222 atau mana-mana balai polis berhampiran.–AlHijrah Online


OPR NAIK DORONG KERAJAAN URUS PERBELANJAAN SECARA BERHEMAT

PUTRAJAYA: Keputusan Bank Negara Malaysia (BNM) menaikkan Kadar Dasar Semalaman (OPR) akan mendorong kerajaan menguruskan perbelanjaan negara secara berhemat, kata Menteri Ekonomi Rafizi Ramli.

“Kalau OPR naik, secara tidak langsung ia akan memaksa kerajaan untuk berbelanja dengan baik dan secara berhemat kerana kos untuk berhutang lebih tinggi,” katanya mengulas mengenai keputusan BNM menaikkan OPR sebanyak 25 mata asas kepada tiga peratus pada Rabu lepas hari ini.

Ditemui pemberita pada Majlis Sambutan Hari Raya Aidilfitri anjuran Kementerian Ekonomi di sini, Rafizi berkata antara instrumen untuk mengawal aliran kewangan dalam ekonomi ialah dengan menaikkan kadar OPR.

Mengakui peningkatan OPR mempunyai kesan terhadap kos sara hidup rakyat, beliau bagaimanapun berkata ia perlu dilihat secara keseluruhan antaranya dari segi pengukuhan mata wang negara.

“Kalau kita tidak sesuaikan kadar (OPR) kita dengan pasaran dunia, ia akan membawa kesan lain seperti risiko dana atau portfolio pelaburan keluar yang akhirnya melemahkan mata wang negara dan mengurangkan pelaburan,” katanya. — AlHijrah Online


RATUSAN WARGA PALESTIN PROTES DI LUBNAN

BEIRUT: Ratusan pelarian Palestin di Lubnan melakukan protes bantahan pelan damai “Perjanjian Abad Ini” Amerika Syarikat (AS) di kem Al Rashidiya di Tyre, demikian laporan portal Elnashra.

Xinhuanet melaporkan, protes itu sebagai tanda sokongan kepada Presiden Palestin, Mahmoud Abbas yang mengadakan pertemuan dengan Pertubuhan Bangsa-Bangsa Bersatu (PBB) hari ini untuk menentang pelan damai AS dan menuntutnya mematuhi undang-undang antarabangsa.

“Perjanjian Abad Ini Trump ditolak kerana tidak memenuhi tuntutan dan aspirasi rakyat Palestin ketika ia meningkatkan pencabulan wilayah Palestin oleh Israel,” kata Ketua Pergerakan Fatah di Beirut, Serhan Youssef kepada agensi berita Xinhua.

Youssef berkata rakyat Palestin di seluruh dunia akan menentang perjanjian ini dan satu-satunya penyelesaian ialah pembentukan negara Palestin dengan Baitulmaqdis Timur sebagai ibu kota selain jaminan hak pelarian Palestin untuk pulang semula ke tanah air mereka.

Beliau berharap masyarakat antarabangsa akan menyokong rakyat Palestin menuntut hak mereka. — Terjemahan AlHijrah Online


PENGHANTAR MAKANAN MAUT DIREMPUH LORI

SERDANG: Seorang penghantar makanan berusia 35 tahun maut akibat dirempuh sebuah lori yang dipandu laju di Lebuhraya Damansara-Puchong (LDP) semalam.

Menurut Ketua Jabatan Siasatan dan Penguatkuasaan Trafik (JSPT) Selangor Superintendan Azman Shari’at, siasatan awal mendapati lori tersebut dipandu dalam keadaan laju sebelum hilang kawalan selepas keluar dari susur Lebuh Bukit Jalil-Puchong.

Dalam kejadian pada jam 1.40 tengah hari itu, suspek yang berusia 47 tahun, melanggar sebuah van sebelum merempuh sebuah motosikal Yamaha Y125ZR dan Perodua Axia sehingga menyebabkan penunggang motosikal berkenaan jatuh di lokasi kejadian.

Tambahnya, lori tersebut turut melanggar belakang Perodua Myvi dan Toyota CHR sebelum terbabas di bawah jejantas dan terhenti di situ.

“Pemandu lori ditahan untuk menjalani ujian alkohol dan urin, dan semakan mendapati pemandu tersebut tidak mempunyai sebarang rekod kesalahan,” kata Azman.

Kes tersebut disiasat mengikut Seksyen 41(1) Akta Pengangkutan Jalan 1987.—AlHijrah Online


POLIS NAFI DAKWAAN KEMATIAN PELAJAR SEKOLAH AKIBAT VAKSIN

IPOH: Polis menafikan dakwaan kematian dua pelajar Sekolah Menengah Kebangsaan (SMK) Tasek Damai, di sini akibat pengambilan vaksin COVID-19 menerusi sebuah video yang tular.

Ketua Polis Perak, Datuk Mior Faridalathrash Wahid berkata, dakwaan berkenaan kematian dua pelajar tersebut akibat vaksin adalah tidak benar serta mengelirukan.

“Memang benar dua pelajar dari sekolah menengah itu telah meninggal dunia tetapi ia bukanlah akibat vaksin.

“Pada 18 Julai lalu, seorang pelajar perempuan meninggal dunia disebabkan positif COVID-19 dan mempunyai latar belakang penyakit kronik kencing manis dan darah tinggi dan dirawat dalam keadaan kritikal di Hospital Raja Permaisuri Bainun.

“Seorang lagi pelajar lelaki meninggal dunia pada 17 September lalu akibat sakit jantung,” katanya, hari ini.

Tambah Mior, kematian kedua-dua pelajar tersebut jelas tiada kaitan langsung dengan suntikan vaksin COVID-19 sambil menambah pemberian vaksin untuk golongan remaja hanya dimulakan kerajaan pada 20 September.

Mior memaklumkan kertas siasatan telah dibuka untuk menyiasat video yang tular di media sosial dan akan memanggil individu yang terlibat bagi membantu siasatan.

Sebelum ini, tular sebuah video memaparkan seorang wanita mendakwa terdapat pelajar meninggal dunia akibat vaksin termasuk dua orang di SMK Tasek Damai.—AlHijrah Online


PULUHAN RAKYAT PALESTIN CEDERA BERTEMPUR DENGAN ISRAEL

BAITULMAQDIS: Rakyat Palestin pada malam Ahad bertempur dengan polis Israel di Baitulmaqdis hingga mengakibatkan puluhan cedera.

Pertempuran tersebut turut menyebabkan sekurang-kurangnya 10 rakyat Palestin ditangkap.

Ketegangan dilaporkan terjadi selepas pihak polis bertindak menggunakan gas pemedih mata dan bom tangan akibat dilemparkan objek.

Kejadian berlaku di hadapan Pintu Damsyik, ketika rakyat Palestin berkumpul selepas solat terawih pada malam kedua Ramadan.

Susulan kejadian 10 rakyat Palestin ditahan polis Zionis kerana didakwa merusuh dan menyerang anggota polis.

Pihak Bulan Sabit Merah Palestin menyatakan 11 orang cedera dalam pertempuran itu.

Ramadan tahun lalu, pertempuran berlaku antara tentera Israel dan Palestin di perkarangan masjid Al-Aqsa timur Baitulmaqdis, menyebabkan konflik dahsyat antara Israel dan Hamas di Semenanjung Gaza. – AFP


JOHOR KAJI SEMULA PELAKSANAAN CUTI HUJUNG MINGGU

JOHOR BAHRU: Kerajaan negeri akan mengkaji semula pelaksanaan cuti hujung minggu yang ditetapkan sebelum ini pada hari Jumaat dan Sabtu.

Menteri Besar Johor Datuk Onn Hafiz Ghazi berkata keputusan mengenai perkara itu akan diumumkan setelah pihaknya mendapat kaedah yang tuntas.

“(Kita) mendengar keluhan rakyat mengenai cuti hujung minggu yang berbeza untuk pihak kerajaan dan pihak swasta, (oleh itu) kerajaan negeri akan mengkaji semula perkara ini agar ibu bapa dan anak-anak dapat berehat pada hari yang sama.

“Perkara ini akan saya umumkan kelak setelah mendapat kaedah paling tuntas untuk menyelesaikannya,” katanya ketika berucap pada Majlis Amanat Menteri Besar Johor di Pusat Konvensyen Antarabangsa Persada (PERSADA) di sini hari ini.

Majlis amanat itu yang dihadiri lebih 1,600 penjawat awam negeri dan Persekutuan itu, turut disiarkan secara langsung di Facebook rasmi beliau.

Cuti minggu negeri Johor berkuat kuasa pada 1 Januari 2014 susulan titah Sultan Johor Sultan Ibrahim  Sultan Iskandar yang menitahkan pertukaran cuti itu kepada hari Jumaat dan Sabtu.

Sementara itu Onn Hafiz dalam amanatnya turut memberikan penekanan mengenai aspek keselamatan bagi memastikan Johor sentiasa selamat untuk didiami dan dikunjungi serta akan meningkatkan kawalan keselamatan dengan menyediakan Van Polis Bergerak dan Two Wheels Balancing Scooter, terutamanya di kawasan- kawasan tumpuan pelancong.

Katanya semua Pihak Berkuasa Tempatan (PBT) akan memperkukuhkan Program Bandar Selamat dengan menambah bilangan kamera litar tertutup (CCTV) di pusat bandar dan tempat-tempat tumpuan pelancong, serta menambah baik sistem pencahayaan di kawasan-kawasan ‘panas’ jenayah kerap berlaku, premis-premis perniagaan dan kawasan rekreasi.

Beliau berkata Skim Rondaan Sukarela (SRS) juga akan diperkasa dan peruntukan akan disediakan bagi latihan serta perolehan peralatan asas rondaan kepada 450 SRS aktif di seluruh Johor, untuk tempoh lima tahun akan datang.–AlHijrah Online


65 PELAJAR SEKOLAH SERI PUTERI POSITIF COVID-19

KUALA LUMPUR: Seramai 65 murid Sekolah Berasrama Penuh (SBP) Sekolah Seri Puteri, Cyberjaya didapati positif COVID-19 dan dihantar ke Pusat Kuarantin dan Rawatan COVID-19 (PKRC) di Taman Ekspo Pertanian Malaysia (MAEPS), Serdang, semalam.

Menteri Kanan Pendidikan Datuk Dr Radzi Jidin mengesahkan perkara tersebut selepas melakukan pemantauan di sekolah tersebut, malam tadi.

Menurutnya, pada awalnya seorang guru dijangkiti COVID-19, kemudian saringan kontak rapat mendapati terdapat seorang lagi guru dan enam pelajar yang juga positif.

“Dalam usaha Pejabat Kesihatan Daerah (PKD) Sepang mengurangkan jumlah pelajar di asrama sekolah itu, mereka menjalankan saringan kepada lebih 200 pelajar hari ini.

“Daripada 200 pelajar ini, 65 orang telah didapati positif dan dibawa ke MAEPS untuk pemantauan,” katanya dalam video yang dimuat naik di Facebooknya.

Ujar Radzi, saringan terhadap baki pelajar akan turut dijalankan pada hari ini dan pihaknya sentiasa bekerjasama rapat dengan PKD bagi memastikan pelajar di sekolah tersebut berada dalam keadaan selamat.

Sementara itu, Menteri Kesihatan Khairy Jamaluddin Abu Bakar menerusi ciapannya di Twitter pagi ini berhubung kes positif COVID-19 di Sekolah Seri Puteri memaklumkan seramai 451 orang telah disaring dan didapati 73 orang (dua guru; 71 pelajar) didapati positif COVID-19.

Seramai 242 orang kontak rapat telah diarahkan untuk menjalani kuarantin sementara pelajar dikuarantin di asrama sekolah tersebut, dan kesemua guru dan pelajar telah lengkap menerima vaksinasi COVID-19.– AlHijrah Online


KEMARAU: BEKALAN AIR DI LEMBAH KLANG MAMPU BERTAHAN 8 BULAN

SHAH ALAM: Bekalan air di Lembah Klang mencukupi dan mampu bertahan selama lapan bulan sekiranya kemarau berlaku di kawasan itu, yang dijangka pada 2025.

Pengarah Lembaga Urus Air Selangor (LUAS) Hasrolnizam Shaari berkata bekalan akan diperoleh melalui tiga kaedah seperti menerusi empangan, kolam takungan dan air bawah tanah yang masing-masing boleh menampung penggunaan selama dua hingga empat bulan.

Beliau berkata berdasarkan tiga kaedah itu, ia mampu menyediakan bekalan air sebanyak 5,000 juta liter sehari yang bersamaan dengan jumlah pengeluaran semasa.

“Kita perlukan kerjasama dan komitmen daripada semua pihak supaya terus menjaga kualiti air dengan mengelakkan sebarang insiden pencemaran,” katanya kepada pemberita pada majlis Hi-Tea bersama pengamal media di I-City hari ini.

Hasrolnizam juga berkata pembenihan awan adalah kaedah terakhir yang akan digunakan oleh pihaknya.

Beliau berkata Dasar Pelepasan Sifar (ZDP) dijangka dilaksanakan selewat-lewatnya Ogos depan namun ia tertakluk kepada kerajaan negeri.

“Kos atau bayaran bagi ZDP ini masih dalam sesi libat urus dengan pihak berkepentingan serta kilang manakala bayaran yang dikenakan akan diguna semula bagi tujuan pemuliharaan persekitaran termasuk sungai, parit dan muara,” katanya.–AlHijrah Online


ARAB SAUDI UMUM STATUS HAJI

MAKKAH: Teka-teki mengenai pelaksanaan ibadah haji tahun ini terjawab selepas Arab Saudi hari ini mengumumkan kebenaran ibadah itu dilaksanakan tahun ini.

Selain laporan media Arab Saudi, berita gembira itu turut dimaklumkan Kementerian Haji dan Umrah Arab Saudi melalui ciapan di Twitter rasmi kementerian itu.

“#Haji2021 akan berlangsung tahun ini dengan mematuhi semua langkah keselamatan dan pencegahan,” kata kementerian tersebut.

Lapor Arab News, perincian mengenai operasi haji tahun ini akan ditentukan oleh bahagian kawalan dan standard kesihatan COVID-19 Arab Saudi.

Portal berita itu juga melaporkan, Arab Saudi akan memastikan kesihatan dan keselamatan jemaah selain memastikan mereka dapat melaksanakan ibadah dengan mudah dan aman.

Setakat berita ini ditulis, jumlah jemaah yang dibenarkan menunaikan haji tahun ini belum diumumkan. — AlHijrah Online


HARUSSANI DISERANG STROK

IPOH: Mufti Perak, Tan Sri Harussani Zakaria mengalami serangan strok selepas solat Subuh pagi tadi.

Lapor Berita Harian, beliau dikejarkan untuk rawatan kecemasan di sebuah hospital swasta di Ipoh sejurus kejadian itu.

Exco Agama Islam dan Penerangan Perak, Mohd Akmal Kamarudin mengesahkan perkara itu.

Katanya berdasarkan maklumat disalurkan Jabatan Mufti Perak, Harussani masih lagi dalam pemantauan rapi hospital berkenaan.

“Saya meminta seluruh rakyat Perak dan rakyat negara ini, mendoakan kesejahteraan Tan Sri Mufti yang kita sayangi.

“Kita berdoa agar beliau segera sembuh kerana khidmatnya masih diperlukan di negeri ini,” kata Mohd Akmal.

Harussani, 81, dilantik sebagai Mufti Perak sejak 1985 sehingga kini. — AlHijrah Online


YURAN TRANSAKSI BAYARAN DUITNOW QR TIDAK BEBANKAN GOLONGAN PENDAPATAN RENDAH – ANWAR

KUALA LUMPUR: Perdana Menteri Datuk Seri Anwar Ibrahim hari ini berkata pengenaan yuran transaksi untuk pembayaran DuitNow QR dan transaksi yang dibuat dengan kad kredit tidak membebankan golongan berpendapatan rendah di negara ini.

Anwar, yang juga Menteri Kewangan berkata beliau telah bertemu dengan Gabenor Bank Negara Malaysia (BNM) Datuk Shaik Abdul Rasheed Abdul Ghaffour semalam untuk mendapatkan penjelasan mengenai perkara itu.

“Saya berbincang dengan Gabenor BNM semalam. Mengikut dia, penjelasan yang diberikan (ialah yuran transaksi) tidak akan dikenakan kepada golongan bawahan.

“Yang penting, tidak bebankan golongan berpendapatan rendah,” katanya kepada pemberita selepas melawat Pameran ‘Postnormal Times’ di KL Jazz and Arts Centre di sini, hari ini.

Semalam, Payments Network Malaysia Sdn Bhd (PayNet) mengesahkan pengenaan yuran transaksi kepada vendor untuk pembayaran DuitNow QR dan transaksi yang dibuat dengan kad kredit berkuat kuasa 1 Nov 2023.

Namun, yuran 50 sen akan dikenakan untuk urus niaga melebihi RM5,000 melibatkan pemindahan dana rakan setara (peer-to-peer) daripada QR peribadi ke QR peribadi lain, bukan pembayaran kepada peniaga.

Mengulas desakan Presiden MCA Datuk Seri Wee Ka Siong untuk menghapuskan yuran transaksi berkenaan, Anwar berkata ia perlu ditangani BNM.

Dalam perkembangan lain, Perdana Menteri menjelaskan pertemuannya dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pagi tadi hanyalah pertemuan mesyuarat pasca-Kabinet mingguan biasa. –AlHijrah Online


KES BUNUH PENGHUNI TAHFIZ: RAYUAN REMAJA DIDENGAR 9 JAN 2023

PUTRAJAYA: Mahkamah Rayuan menetapkan 9 Jan 2023 untuk mendengar rayuan seorang remaja lelaki yang diperintahkan ditahan di penjara selama diperkenankan Yang di-Pertuan Agong selepas didapati bersalah membunuh 23 individu dalam kebakaran di Pusat Tahfiz Darul Quran Ittifaqiyah pada 2017.

Peguam remaja itu Haijan Omar, ketika dihubungi Bernama, berkata pendengaran rayuan pada mulanya ditetapkan pada 11 Ogos lepas, namun ia ditangguhkan kerana rekod rayuan yang tidak lengkap.

Beliau berkata pada hari sama, pengurusan kes dijalankan di hadapan Timbalan Pendaftar Mahkamah Rayuan Tan Chai Wei yang menetapkan 9 Jan untuk pendengaran rayuan itu.

“Kami baru sahaja dibekalkan dengan rekod rayuan yang lengkap,” kata Haijan.

Remaja itu yang kini berusia 21 tahun, merayu terhadap keputusan Mahkamah Tinggi pada 17 Ogos 2020 yang memerintahkannya ditahan di penjara selama diperkenankan Yang di-Pertuan Agong selepas didapati bersalah atas pertuduhan membunuh.

Pada masa sama, pihak pendakwaan mengemukakan rayuan terhadap keputusan Mahkamah Tinggi melepas dan membebaskan seorang lagi remaja terhadap tuduhan membunuh tanpa dipanggil membela diri.

Hakim Mahkamah Tinggi Datuk Azman Abdullah mendapati remaja itu, yang berusia 16 tahun ketika kejadian, telah dengan sengaja melakukan khianat tersebut dengan niat membunuh.

Menurut pertuduhan yang dipinda, remaja itu bersama seseorang yang tidak dicam, dituduh membunuh dan menyebabkan kematian 23 penghuni pusat tahfiz beralamat di Jalan Keramat Hujung, Kampung Datuk Keramat, Wangsa Maju di sini, antara 4.15 pagi dan 6.45 pagi pada 14 Sept 2017.

Dia didakwa dengan 23 pertuduhan, masing-masing mengikut Seksyen 302 Kanun Keseksaan yang dibaca bersama Seksyen 34 kanun sama yang memperuntukkan hukuman mati mandatori jika sabit kesalahan.

Bagaimanapun, Seksyen 97(1) Akta Kanak-kanak 2001 memperuntukkan pesalah di bawah umur 18 tahun tidak boleh dikenakan hukuman mati dan boleh diganti dengan hukuman penjara selama diperkenankan oleh Yang di-Pertuan Agong seperti yang diperuntukkan Seksyen 97(2) akta sama.

Seramai 71 saksi pendakwaan memberi keterangan manakala enam saksi pembelaan termasuk remaja itu dipanggil memberi keterangan dalam perbicaraan itu yang bermula pada 30 Mei 2018. Remaja itu dalam pembelaannya menafikan dia berada di perkarangan tahfiz itu pada bila-bila masa semasa kejadian.

Dalam tragedi itu, 21 pelajar dan dua guru terkorban selepas terperangkap di tingkat tiga asrama pusat tahfiz berkenaan yang terbakar. –AHijrah Online


SUHU PANAS SAMBUT JEMAAH DI MADINAH

Cuaca di Tanah Suci boleh mencecah lebih 50 darjah Celcius

Cuaca panas kering 39 darjah Celcius di Madinah menjadi ujian awal kepada jemaah penerbangan pertama MH8000 yang tiba semalam.

Suhu panas antara cabaran utama musim haji kali ini.

Ainur Mahdhiah Zahra bersama kru TV Alhijrah

Di pagar 25 Masjid Nabawi

Syafinaz Yunus di hadapan Hotel Al Haram


PENDEDAHAN PENGURUSAN DANA MASJID YANG JELAS PENTING ELAK PENYELEWENGAN – SPRM

MELAKA: Pendedahan yang jelas tentang pengurusan dana masjid dalam kalangan ahli jawatankuasa institusi itu penting dalam usaha memastikan tidak berlaku ketirisan atau penyelewengan sehingga menjejaskan kepercayaan awam serta kredibiliti masjid sebagai satu daripada platform penyaluran dana.

Pengarah Bahagian Pendidikan Masyarakat Suruhanjaya Pencegahan Rasuah Malaysia (SPRM) Datuk Razim Mohd Noor berkata justeru, pihaknya akan memperluaskan penganjuran Program Komuniti Masjid Memerangi Rasuah di seluruh negara dalam usaha meningkatkan pemahaman dan kesedaran orang ramai khususnya ahli jawatankuasa masjid terhadap pengurusan dana.

Beliau berkata secara umumnya kebanyakan kes penyelewengan adalah merupakan jenayah pecah amanah dan merupakan satu kesalahan yang amat serius serta memberi impak yang besar kepada masyarakat sekiranya ia tidak diperangi di peringkat awal.

“Kita banyak menerima rungutan dan aduan daripada masyarakat yang melahirkan rasa tidak puas hati dan kebimbangan mereka terhadap pengurusan dana masjid dan perkara inilah yang perlu kita elakkan.

“Menerusi Program Komuniti Masjid Memerangi Rasuah, kita akan beri penerangan dan penjelasan kepada ahli jawatankuasa masjid tentang kesalahan rasuah dan aspek pencegahan rasuah lain yang perlu diberi penekanan dalam menguruskan dana masjid,” katanya kepada pemberita selepas Program Komuniti Masjid Memerangi Rasuah di Surau Al-Mughni di Kampung Tersusun, Bukit Larang di sini hari ini.

Program anjuran SPRM dengan kerjsama Jabatan Agama Islam Melaka (JAIM) dan Surau Al-Mughni itu turut dihadiri Pengarah JAIM Datuk Che Sukri Che Mat.

Razim berkata menerusi program kesedaran itu juga, ahli jawatankuasa masjid dapat memperkemaskan prosedur operasi standard (SOP) dalam aspek pengurusan dana masjid yang didapati longgar dan seterusnya menyebabkan berlakunya salah guna kuasa serta ketirisan dana orang ramai.

“Sebagai contoh ialah pelaksanaan sesuatu projek yang menggunakan dana masjid perlu mengikut prosedur dan proses yang telus kerana kita tidak mahu projek-projek ini hanya akan diperoleh dalam kalangan ahli jawatankuasa masjid itu sendiri.

“Perkara ini akan menimbulkan persepsi negatif dalam kalangan masyarakat atau ahli kariah sekali gus menyebabkan mereka hilang kepercayaan pada ahli jawatankuasa masjid berkenaan dan dibimbangi mereka menjauhkan diri daripada institusi agama tersebut,” katanya.

Mengulas tentang Program Komuniti Masjid Memerangi Rasuah, beliau berkata ia akan dilaksanakan secara berperingkat dengan kerjasama agensi agama dan masjid atau surau di seluruh negara, namun tidak menetapkan sasaran khusus tetapi bersedia melaksanakannya pada sebarang masa mengikut kesediaan daripada rakan strategik SPRM yang lain.

Sementara itu, Pengerusi Surau Al-Mughni Mohd Noor Siden berkata Program Komuniti Masjid Memerangi Rasuah merupakan satu pendekatan yang sangat baik khususnya dalam pengurusan dana masjid sekali gus mengingatkan ahli jawatankuasa masjid agar telus dan berhati-hati dalam membelanjakan dana yang diperoleh.

“Selalunya bila kita dengar SPRM, kita hanya ingat tangkap orang yang guna kuasa, rasuah…tetapi kali ini mereka turun padang bersama masyarakat untuk memberi ilmu atau pendidikan berkaitan kesalahan rasuah dan akta berkaitan,” katanya. –AlHijrah Online


AGONG MAHU USAHA LAWAN COVID-19, PULIH EKONOMI DIUTAMAKAN

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah bahawa keutamaan dalam tempoh darurat hingga 1 Ogos ini wajar diberikan kepada usaha melawan wabak COVID-19 dan tindakan-tindakan afirmatif untuk memacu pemulihan ekonomi.

Titah Seri Paduka Baginda, ini termasuk menerusi inisiatif-inisiatif kerajaan seperti Program Imunisasi COVID-19 Kebangsaan demi kemaslahatan rakyat dan kesejahteraan negara.

Pada masa sama, Seri Paduka menzahirkan jaminan bahawa sistem pilihan raya berparlimen di bawah pentadbiran Raja Berperlembagaan yang mendukung prinsip keluhuran Perlembagaan Persekutuan akan terus dipelihara di negara ini.

“Seri Paduka Baginda menzahirkan pandangan bahawa sebuah kerajaan yang teguh merupakan prasyarat utama untuk kestabilan politik, pengukuhan ekonomi dan pembangunan negara yang lestari,” kata Pengelola Bijaya Diraja Istana Negara Datuk Ahmad Fadil Shamsuddin dalam kenyataan yang dikeluarkan Istana Negara pada Isnin.

Titah Seri Paduka Baginda lagi, pada ketika negara dan rakyat masih bergelut dengan wabak COVID-19, kestabilan politik amat penting untuk menarik pelabur asing dan domestik bagi merangsang pemulihan ekonomi negara.

Ahmad Fadil berkata, Seri Paduka Baginda juga menasihati ahli-ahli politik negara agar merapatkan saf berganding bahu memerangi penularan wabak COVID-19 demi keselamatan rakyat dan kesejahteraan negara.

Seri Paduka Baginda turut menasihati ahli-ahli politik supaya memberi fokus dan menunaikan tanggungjawab serta amanah dalam membantu rakyat yang amat terkesan oleh ancaman wabak itu tanpa mengira perbezaan fahaman politik.

Yang di-Pertuan Agong juga mahu ahli politik menjadi model peranan kepada rakyat dari segi penyatuan dan mengurus tadbir negara dengan baik, katanya.

“Biarlah kehadiran bulan Ramadan yang mulia ini menjadi titik mula yang baik ke arah penambahbaikan landskap politik yang lebih bersih, beradab dan berintegriti,” kata Ahmad Fadil.—AlHijrah Online / BERNAMA


DIPLOMA INSTITUSI FORMAL BAGI MUALAF DI SABAH, IPDAS TERIMA AKREDITASI MQA

KUALA LUMPUR: Institut
Pengajian Islam dan Dakwah Sabah (IPDAS), pusat pendidikan formal bagi mualaf
di Sabah dan pendidikan tinggi Islam bagi lepasan Sijil Pelajaran Malaysia (SPM)
di negeri itu, menerima pengiktirafan penuh daripada Agensi Kelayakan Malaysia
(MQA).

Ketua Pengarah
Jabatan Kemajuan Islam (JAKIM), Datuk Mohamad Nordin Ibrahim berkata,
pengiktirafan itu menjadikan IPDAS pusat pengajian ketiga milik JAKIM yang diiktiraf
MQA selepas Darul Quran di Kuala Kubu Bharu, Selangor dan Institut Kemahiran
Islam Malaysia Sarawak (IKMAS) di Kuching, Sarawak.

Katanya, pengiktirafan akreditasi penuh itu telah disahkan melalui Mesyuarat Jawatankuasa Pengiktirafan MQA yang bersidang pada  27 Ogos lalu bagi program Diploma Dakwah Islamiyyah IPDAS.

“Harapannya, dengan pengiktirafan yang diperolehi institusi pendidikan JAKIM ini akan dapat meneruskan agenda “Melebar Risalah Menyantuni Ummah” selaras dengan Gagasan Negara Rahmah diperkenalkan kerajaan,” katanya dalam kenyataan kepada AlHijrah Online di sini hari ini.

IPDAS adalah pusat
pengajian di bawah JAKIM yang menyediakan pendidikan tinggi, khususnya dalam
bidang dakwah Islamiah di Sabah.

Memulakan Program
Dakwah Islamiyyah sejak 2014, IPDAS menyediakan pendidikan formal kepada mualaf
negeri Sabah dan pendidikan tinggi Islam di peringkat sijil dan diploma bagi pelajar
lepasan SPM.

Setakat ini, seramai 330 graduan diploma dilahirkan IPDAS dengan 8,823 adalah graduan peringkat sijil. – AlHijrah Online


SYARIKAT, EKSPATRIAT CINA DERMA PERALATAN PERUBATAN KEPADA LUBNAN TANGANI COVID-19

BEIRUT: Syarikat cina dan ekspatriat di Lubnan menderma peralatan perubatan bagi membantu negara itu memerangi novel koronavirus semalam, lapor Xinhuanet.

“Masyarakat cina di sini bertindak cepat apabila mengetahui mengenai kes pertama Covid-19 di Lubnan,” kata wakil syarikat dan penderma, Xu Zhuming kepada Xinhua.

Xu menghantar 600 kacamata pelindung dan satu batch alat ujian saringan kepada wakil Kementerian Kesihatan Lubnan.

“Selepas pengesahan jangkitan kes Covid-19 di Lubnan, pihak komuniti cina dan syarikat di negara itu secara sukarela memberikan dana bagi membeli peralatan perubatan,” kata Xu yang menjalankan perniagaan restoran di Lubnan sejak sedekad yang lalu.

“Kami berdiri bersama rakyat Lubnan dalam perjuangan menentang COVID-19,” katanya.

Mustafa Bilani, wakil Kementerian Kesihatan Lubnan berkata, kerajaannya menghargai sumbangan daripada komuniti cina di Lubnan, yang menurutnya menggambarkan tanda ikatan persahabatan antara dua masyarakat.

Lubnan melaporkan dua kes terbaharu jangkitan Covid-19 semalam, menjadikan 15 kes koronavirus di negara itu. — Terjemahan AlHijrah Online


NAHAS GENTING HIGHLANDS: SEORANG LAGI MAUT, JUMLAH KORBAN TUJUH ORANG

KUALA LUMPUR: Seorang lagi mangsa kemalangan melibatkan sebuah van yang terbabas di Kilometer 4.8 Jalan Genting Highlands dekat Bentong, Pahang petang semalam, maut, menjadikan jumlah yang terkorban kini tujuh orang.

Ketua Polis Pahang Datuk Seri Ramli Mohamed Yoosuf berkata mereka yang maut dikenali sebagai Wong Choun Chiet (pemandu), 49 ; Foong Ah Lan, 67 ; Lee Moy, 67 ; Goh Siew Kim, 61 ; Ang Meng Hing, 62 ; Seow Mee Tin, 72, dan Chang Them Kong, 70.

Beliau berkata hasil siasatan polis mendapati 13 penumpang dari Genting Highlands dalam perjalanan pulang ke Pulau Pinang menaiki sebuah van persiaran yang kemudian hilang kawalan lalu terbabas melanggar konkrit pembahagi jalan di sebelah kanan.

“Akibat kemalangan itu, pemandu van telah meninggal dunia di tempat kejadian bersama lima orang penumpang lain manakala seorang lagi meninggal dunia semasa mendapatkan rawatan di Hospital Kuala Lumpur,” katanya dalam satu kenyataan malam tadi.

Katanya enam mangsa yang cedera telah dihantar ke Hospital Kuala Lumpur (termasuk seorang yang kemudian meninggal dunia) manakala dua lagi dihantar ke Hospital Bentong untuk rawatan dan telah dipindahkan ke Hospital Temerloh.

Ramli berkata kes itu disiasat mengikut Seksyen 41(1) Akta Pengangkutan Jalan (APJ) 1987.

“Polis memohon orang ramai yang menjadi saksi kemalangan itu tampil di mana-mana balai polis  berhampiran untuk membantu siasatan,” katanya.

Kemalangan itu berlaku kira-kira 1.15 tengah hari semasa van yang dinaiki 14 orang itu sedang dalam perjalanan turun dari Genting Highlands sebelum terbabas dan melanggar penghadang jalan.–AlHijrah Online


SEKOLAH TIDAK BOLEH PAKSA IBU BAPA BAYAR YURAN

KUALA LUMPUR: Sekolah persendirian atau swasta terutama yang mendapat bantuan kerajaan diharap tidak memaksa ibu bapa membayar yuran anak-anak yang tidak bersekolah.

Menteri Kanan (Keselamatan), Datuk Seri Ismail Sabri Yaakob berkata, adalah tidak beretika jika pihak pengurusan sekolah meminta ibu bapa membayar yuran jika tiada perkhidmatan diberikan.

“Etikanya kalau perkhidmatan tidak diberikan bayaran tidak perlu diminta. Oleh kerana sekolah masih ditutup kos operasi hampir tiada dan mereka tidak bayar gaji guru-guru.

“Kenapa pula ibu bapa yang anak tidak belajar terpaksa bayar yuran walau separuh,” katanya pada sidang media harian Perintah Kawalan Pergerakan Bersyarat (PKPB) yang disiarkan stesen televisyen di Putrajaya hari ini.

Ismail Sabri ditanya wartawan mengenai tindakan sekolah persendirian yang tetap meminta ibu bapa menjelaskan yuran walaupun operasi persekolahan belum bermula.

Beliau berharap selagi sekolah tidak dibuka, yuran tidak dikutip dari pelajar-pelajar. — AlHijrah Online/ Zaim Zamani


POLIS SIASAT DAKWAAN ANGGOTA ‘PAU’ PEKERJA BANGLADESH

KUALA LUMPUR: Polis menyiasat dakwaan seorang majikan yang mendakwa beberapa anggota polis melakukan pemerasan ke atas pekerjanya di Jalan Imbi, kelmarin.

Ketua Polis Daerah Dang Wangi, ACP Mohamad Zainal Abdullah berkata, siasatan atas dakwaan tersebut dilakukan secara telus serta tidak akan melindungi mana-mana anggota polis yang dikenal pasti terbabit dalam kejadian berkenaan.

“Semalam terkesan satu ciapan di Twitter atas nama ‘Pie-U Ammar Amin’ bertarikh 22 April yang meluahkan ketidakpuasan hati terhadap anggota polis yang didakwa melakukan pemerasan ke atas pekerjanya di Jalan Imbi.

“Dalam hal ini, polis daerah Dang Wangi mengambil maklum berkaitan isu ini dan memohon individu berkenaan supaya hadir ke Ibu Pejabat Polis (IPD) Dang Wangi bagi membantu siasatan,” katanya

Tambah Mohamad Zainal, polis akan melakukan siasatan sekiranya dakwaan berkenaan adalah benar.

Mengulas lanjut, orang ramai dinasihati supaya tidak menularkan ciapan berkenaan yang boleh mendatangkan kegusaran awam.

“Justeru, orang ramai yang mempunyai maklumat berhubung kejadian ini boleh menghubungi IPD Dang Wangi di talian 03-26002222 atau Hotline Polis Kuala Lumpur di talian 03-21159999 atau mana-mana balai polis berdekatan,” katanya.

Terdahulu, individu berkenaan mendakwa pekerjanya diperas ugut dan diminta bayaran RM200 bagi seorang individu.–AlHijrah Online


SPRM TAHAN TIGA PENGUATKUASA MBSA CAWANGAN SUNGAI BULOH DISYAKI TERIMA RASUAH

KUALA LUMPUR: Suruhanjaya Pencegahan Rasuah Malaysia (SPRM) hari ini menahan tiga penguatkuasa Majlis Bandaraya Shah Alam (MBSA) cawangan Sungai Buloh kerana disyaki menerima rasuah.

Bernama melaporkan, Timbalan Ketua Pengarah (Operasi) SPRM Datuk Seri Ahmad Khusairi Yahaya berkata, tiga penguatkuasa itu disyaki menerima rasuah bulanan bagi melindungi premis perniagaan tanpa lesen.

Harian Metro pula melaporkan penguatkuasa yang ditahan berusia antara 41 hingga 49 tahun dan dipercayai menerima rasuah sebanyak RM300 hingga RM3,500 sebulan.

Mereka ditahan dalam satu operasi khas SPRM ketika hadir memberi keterangan di Ibu Pejabat SPRM, Putrajaya malam tadi.

Semalam SPRM memaklumkan akan menyiasat dakwaan terdapat pihak berkuasa yang cuba melindungi perniagaan haram di sekitar Sungai Buloh.

Ia selepas tular video di Facebook yang dimuat naik seorang lelaki mendakwa wujud kegiatan perniagaan haram termasuk penjualan rokok seludup dan aktivti perjudian di sekitar Bandar Baru Sungai Buloh. — AlHijrah Online


SUSPEK KES PEMBUNUHAN SITI NOR SURYA DIREMAN

MARANG: Suspek kes pembunuhan kejam Siti Nor Surya Ismail, 19, direman 7 hari bermula hari ini.

Tahanan reman ke atas pelajar Tingkatan Enam itu membolehkan siasatan dijalankan di bawah Seksyen 302 Kanun Keseksaan kerana membunuh.

Suspek hadir ke mahkamah dengan memakai pakai lokap berwarna ungu sambil diiringi anggota polis kira-kira jam 10.10 pagi.

Tangkapan terhadap suspek dibuat berdasarkan bukti yang ditemui di lokasi kejadian dan kamera litar tertutup (CCTV) di rumah burung berhampiran rumah mangsa.

Suspek yang juga kawan baik mangsa tampil memberi keterangan di Balai Polis Temelong pada 7.30 pagi Isnin.

Namun, keterangan yang diberi suspek mencurigakan polis disamping kesan lebam di bahagian badan suspek menjurus kepada penahanannya.

Ahad lalu, seorang gadis berusia 19 tahun ditemui mati oleh adiknya dipercayai menjadi mangsa samun dan bunuh di ruang tamu rumahnya di Kampung Lubok Batu, Hulu Terengganu.

Dalam kejadian jam 2.30 petang itu, mayat Siti Nur surya ditemui dengan kesan tikaman dan tetakan di beberapa anggota badan termasuk putus pergelangan tangan kiri.

Lebih memilukan tragedi itu turut disaksikan ibu mangsa yang terlantar akibat kanser otak.

Suspek turut melarikan sejumlah wang ratusan ringgit, barang kosmetik, dua buah beg dan dua telefon bimbit milik mangsa.

Hasil soal siasat polis terhadap suspek turut membongkar motif sebenar pembunuhan dipercayai kerana salah faham akibat ejek mengejek.

Perintah reman dengan kebenaran Majistret Engku Nurul Ain Engku Muda itu berakhir 9 November 2020. — AlHijrah Online


TAN SRI ALIMUDDIN TERIMA ANUGERAH MAULIDUR RASUL PERINGKAT WILAYAH PERSEKUTUAN 1444H

KUALA LUMPUR: Jabatan Agama Islam Wilayah Persekutuan (JAWI) hari ini menganugerahkan Tokoh Utama Maulidur Rasul SAW Peringkat Wilayah Persekutuan 1444H kepada Tan Sri Alimuddin Mohd Dom yang merupakan Pengerusi Jawatankuasa Penyelarasan Pendidikan Islam Kebangsaan, Majlis Kebangsaan Bagi Hal Ehwal Agama Islam (MKI) serta mantan Ketua Pengarah Pelajaran Malaysia.

Penganugerahan tersebut dibuat sebagai tanda penghargaan atas khidmat dan sumbangan beliau dalam memartabatkan syiar dan pendidikan Islam di Malaysia khususnya di Wilayah Persekutuan.

Manakala Anugerah Khas individu diberikan kepada Arbaani Talib, pekerja am pembersihan syarikat pengurusan alam sekitar, Alam Flora Sdn. Bhd.

Dedikasi dan komitmen tinggi yang ditunjukkan beliau sepanjang menjalankan tugas yang tidak banyak diceburi atau dianggap remeh dan kotor oleh sebilangan masyarakat menjadi asas pemilihan anugerah dibuat.

Anugerah Khas Kategori Organisasi pula diberikan kepada Masjid Saidina Abu Bakar As Siddiq, Bangsar Kuala Lumpur (Kategori Masjid), Surau Putra Al-Amin Putrajaya (Kategori Surau/Surau Jumaat), Sekolah Menengah Kebangsaan Rancha-Rancha Labuan (Kategori Sekolah Menengah Kebangsaan), Sekolah Rendah Agama Salahuddin Al-Ayubi Kuala Lumpur (Kategori Sekolah Rendah Agama), dan Yayasan Amal Malaysia Cawangan Kuala Lumpur (Kategori Pertubuhan Bukan Kerajaan (NGO).

Tokoh Utama menerima hadiah wang tunai berjumlah RM8,000, pakej umrah tajaan Tabung Haji Travel & Services Sdn. Bhd. serta plak dan sijil.

Penerima anugerah bagi kategori individu menerima wang tunai berjumlah RM3,000, serta plak dan sijil, manakala bagi kategori organisasi masing-masing menerima wang tunai berjumlah RM2,000, serta plak dan sijil.

Kesemua penerima anugerah ditentukan oleh jawatankuasa penilaian berdasarkan kriteria dan syarat yang telah ditetapkan. Penyampaian anugerah disempurnakan oleh Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Turut hadir Mufti Wilayah Persekutuan Datuk Dr. Luqman Abdullah dan Pengarah JAWI Datuk Mohd Ajib Ismail.-AlHijrah Online


ALLAHYARHAM BENJY KHATAM AL-QURAN FEBRUARI LALU

KUALA LUMPUR: Pelakon, Allahyarham Khaeryll Benjamin Ibrahim atau Benjy, 43, yang meninggal dunia semalam dilaporkan khatam Al-Quran pada 17 Februari lalu.

Perkara itu diketahui selepas tular surat yang difahamkan daripada panitia khatam al-Quran dari Masjid At Taubah Lapas Kelas 1 Medan yang menunjukkan nama Benjy tersenarai.

“Saya minta maaf kerana kami tak pasti berkenaan perkara ini. Arwah abang pun tidak beritahu kami mengenainya. Namun, sekiranya apa yang tular itu benar, saya bersyukur” kata adik Allahyarham, Inessa Irdayanty seperti dilapor Harian Metro.

Allahyarham Benji menghembuskan nafas terakhir kira-kira 11 pagi semalam.

Innesa memaklumkan kakaknya menerima panggilan daripada pihak penjara di Medan memaklumkan berita Benjy tidak dapat bernafas akibat asma.

“Dia telah cuba dibawa ke hospital di sana tetapi tidak berjaya diselamatkan.

“Benjy telah lama mengalami penyakit kronik asma dan penyakit paru-paru lain, serta telah banyak kali masuk keluar hospital dengan kerap untuk beberapa tahun,” katanya

Menurut Innesa keluarganya telah mengizinkan pihak penjara Medan mengebumian jasad Allahyarham di sana dan urusan pengebumian akan dijalankan hari ini. — AlHijrah Online


HARGA AYAM DAN SAYURAN DIJANGKA KEMBALI STABIL FEBRUARI DEPAN – ROSOL WAHID

BUKIT MERTAJAM: Kementerian Perdagangan Dalam Negeri dan Hal Ehwal Pengguna (KPDNHEP) menjangkakan harga barangan keperluan termasuk sayur dan ayam akan kembali stabil dalam tempoh satu hingga dua bulan lagi.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, ketika ini harga sudah menunjukkan penurunan dan ia disebabkan beberapa faktor antaranya keadaan cuaca di tempat pengeluaran sayur.

Rosol berkata, langkah yang diambil kerajaan melalui pelaksanaan Program Jualan Keluarga Malaysia (PJKM) juga turut membantu menyelesaikan masalah rakyat yang terkesan ekoran kenaikan harga barangan ketika ini.

“Satu berita gembira untuk saya umumkan di sini bahawa harga barang sudah mula stabil, harga sayur sudah menunjukkan penurunan dan ini mungkin disebabkan beberapa faktor berkaitan antaranya mungkin sebab kita adakan PJKM ini.

“Disamping itu, keadaan cuaca dah mula baik di tempat pengeluaran sayur dan mungkin juga kerana kerajaan melalui Kementerian Pertanian dan Industri Makanan (MAFI) sudah import ayam dari negara luar ,dan ini mungkin punca yang menjadikan harga barang kembali stabil,” katanya.

Sementara itu, mengulas mengenai program Jualan Keluarga Malaysia (PJKM) yang dilancarkan sejak 2 Disember lepas, Rosol berkata, ia mendapat sambutan menggalakkan daripada rakyat yang rata-rata mahu program itu diteruskan.

Rosol berkata, program PJKM ini adalah kaedah penyelesaian jangka pendek susulan kenaikan harga barangan namun pihaknya akan terus melaksanakan program ini bergantung kepada situasi semasa.

“Jangkaan kita (harga stabil) akan kembali dalam bulan Januari atau Februari, jadi kita akan lakukan program ini sampai Mac, tetapi kalau keadaan dah mula stabil, maka program ini mungkin tidak akan disambung lagi.

“Kita akan pantau dari semasa ke semasa yang penting rakyat tidak terkesan dengan apa yg berlaku (kenaikan harga barang),” katanya.

Dalam pada itu, Rosol berkata sehingga kini, PJKM sudah dilaksanakan di 15 daripada 222 buah kawasan Parlimen di seluruh negara dengan nilai jualan mencecah setengah juta ringgit.

Jumlah kehadiran juga menggalakkan apabila sejumlah 28,000 pengunjung direkodkan di semua lokasi PJKM sebelum ini.

Beliau berkata program yang dijalankan di 222 buah kawasan parlimen seluruh negara itu adalah tanda keprihatinan kerajaan terhadap rakyat yang terkesan akibat COVID-19.

Seramai 2,226 pegawai penguatkuasa dan kira-kira 1,000 pegawai pemantau harga KPDNHEP akan terus melakukan pemantauan dan pemeriksaan di lapangan terutamanya untuk memastikan peniaga mematuhi Skim Harga Maksimum Keluarga Malaysia (SHMKM).

Rosol berkata demikian pada sidang media selepas mengadakan walkabout di tapak PJKM di perkarangan Masjid Daerah Seberang Perai Tengah, Bandar Perda, Pulau Pinang hari ini. –AlHijrah Online


POLIS BURU SAJAT, TIPU KAD PENGENALAN

KUALA LUMPUR: Polis sedang mengesan usahawan kosmetik, Muhammad Sajjad Kamaruzzaman atau Nur Sajat bagi membantu siasatan berhubung kes penipuan menukar maklumat kad pengenalan.

Dalam kenyataan Bahagian Siasatan Jenayah Komersial, Ibu Pejabat Polis Daerah Ampang, Nur Sajat perlu hadir bagi prosiding perbicaraan kes tersebut di Mahkamah Ampang Jaya pada 14 Julai ini.

Kes tersebut disiasat di bawah Seksyen 420 Kanun Keseksaan kerana menipu.

Alamat terakhir Nur Sajat dikesan adalah di No 2, Jalan Polo Country Club Selangor, 10/3 Kota Damansara, Seksyen 10, Petaling Jaya.

Orang ramai yang mempunyai maklumat mengenai Nur Sajat, boleh menghubungi pegawai penyiasat, Inspektor Syafrina Nadzleen Ibrahim di talian 019-2692954.

Sebelum ini, Nur Sajat diburu pihak berkuasa selepas waran tangkap dikeluarkan Jabatan Agama Islam Selangor (JAIS) ke atasnya selepas gagal menghadiri sebutan semula pertuduhan berpakaian wanita di Mahkamah Tinggi Syariah Shah Alam, Selangor.

Terdapat dakwaan mengatakan Nur Sajat sedang bersembunyi di Thailand selepas waran tangkap dikeluarkan terhadapnya.—AlHijrah Online


JADIKAN SOP PKPB RESAM BIASA KEHIDUPAN – PM

KUALA LUMPUR: Tan Sri Muhyiddin Yassin berkata keputusan untuk menamatkan Perintah Kawalan Pergerakan Bersyarat (PKPB) bergantung kepada keupayaan rakyat menjadikan Prosedur Operasi Standard (SOP) perintah berkenaan sebagai resam biasa kehidupan mereka.

Perdana menteri berkata tidak cukup hanya sekadar mengikuti SOP ditetapkan seperti jarakan sosial untuk diri sendiri sahaja, setiap rakyat perlu memainkan peranan untuk turut menegur sesama sendiri jika ada yang tidak patuh kepada perintah berkenaan.

Katanya jika tidak mahu dijangkiti virus berkenaan, setiap rakyat juga harus di sepanjang masa mengamalkan SOP peribadi seperti memeriksa suhu badan, memastikan jarakan sosial dijaga, memakai penutup hidung dan mulut setiap kali di luar rumah, dan sekerap boleh menggunakan pembersih tangan.

Mulai sekarang, tegasnya setiap rakyat terutama pimpinan masyarakat dan komuniti memikul tanggungjawab lebih besar selain petugas barisan hadapan untuk mengawal penularan COVID-19.

“Alhamdulillah kita bertuah kerana memiliki kemudahan kesihatan antara terbaik di dunia. Kita juga mempunyai doktor, jururawat dan petugas barisan hadapan yang berkhidmat dengan penuh dedikasi dan profesional, kerana itu setakat ini kita jadi antara negara yang paling berjaya mengawal penularan wabak itu.

“Namun dalam menentukan kejayaan kita seterusnya, yang lebih penting adalah tanggungjawab diri kita sendiri. Tanggungjawab saya dan saudara-saudari sekalian, jika kita patuhi SOP ditetapkan bermakna kita telah pun laksanakan tanggungjawab kita, ini besar maknanya kepada kita semua.

“Tiada siapa lebih mampu untuk melaksanakan tugas dan tanggungjawab ini selain kita,” katanya dalam perutusan khas Aidilfitri yang disiarkan secara langsung melalui siaran televisyen, malam ini.

Menyentuh SOP Aidilfitri yang hanya membenarkan aktiviti ziarah dalam kalangan jiran terdekat dan keluarga di negeri yang sama dengan had 20 orang pada satu-satu masa, Muhyiddin menjelaskan ia diputuskan bersandarkan prinsip Maqasid Syariah

“Bagi memelihara nyawa, kita korbankan sedikit adat atau kelaziman demi elakkan jangkitan. Saya ingatkan dan nasihatkan, berbincanglah dengan adik-beradik dan saudara mara siapa yang boleh datang berziarah. Ketika mereka di rumah pula, pastikanlah mereka mengamalkan jarakan sosial dan elakkan bersalaman dan bersentuhan.

“Jaga mak, ayah dan nenek kita yang telah berusia ini, kerana mereka lebih terdedah kepada jangkitan. Tak mengapalah pada hari raya kali ini kita tak bersalaman atau peluk cium datuk atau nenek kita. Bukan kita tak sayang, tapi kerana kita sayangi merekalah kita elakkan daripada menyentuh mereka,” katanya.

Perdana menteri turut menasihatkan orang ramai supaya rumah dibersihkan segera selepas menerima tetamu dan elakkan daripada menziarahi kubur yang menjadi kebiasaan dikunjungi ramai pada hari raya.

“Semua ini penting supaya kita dapat sambut Aidilfitri dan pada masa sama elakkan risiko penularan wabak COVID-19 selepas cuti perayaan

“Saya perlu sebutkan perkara ini kerana di beberapa negara lain, wabak COVID-19 menular selepas musim perayaan. Kita nak elakkan perkara seperti ini berlaku di negara kita, jadi biarlah kita ambil langkah yang lebih berhati-hati supaya kita selamat di kemudian hari,

“Bak kata pepatah, sesal dahulu pendapatan, sesal kemudian tiada berguna,” katanya. — BERNAMA


ROTAN PEKERJA KERANA BERPUASA, HINA AGAMA ISLAM

SHAH ALAM: Empat individu ditahan kerana disyaki terlibat dengan kejadian merotan dua pekerja lelaki di bahagian belakang badan secara bergilir kerana berpuasa.

Lapor BERNAMA, Ketua Polis Daerah Klang Selatan ACP Shamsul Amar Ramli berkata, pihaknya menerima satu laporan polis pada pukul 4.16 petang semalam di Balai Polis Klang.

Menurutnya, kedua-dua mangsa telah dipukul dengan menggunakan sebatang rotan oleh majikann dan seorang lagi pekerja.

“Siasatan awal polis mendapati kejadian berlaku semasa lelaki tersebut berada di rumah majikannya di Bukit Tinggi, Klang dan suspek dipercayai berang kerana pekerjanya itu berpuasa,” katanya.

Sementara itu, Shamsul Amar memberitahu, majikan lelaki tersebut juga telah mengambil sepucuk pistol yang berada di pinggang salah seorang daripada dua lelaki tersebut, dan mengacukan ke arahnya dan mengeluarkan ugutan yang menghina agama.

Kes disiasat di bawah Seksyen 324 Kanun Keseksaan, 506 Kanun Keseksaan dan 298 Kanun Keseksaan dan kesemua suspek akan direman di Mahkamah Klang, hari ini.

“Polis Daerah Klang Selatan ingin menegaskan bahawa, kes ini tidak melibatkan sebarang isu perkauman,” katanya.

Shamsul Amar juga menasihatkan masyarakat atau mana-mana individu, agar tidak menyalahgunakan media sosial dengan berkongsi sebarang provokasi yang boleh menyentuh sensitiviti perkauman, sehingga menjejaskan keharmonian kaum dan tindakan tegas akan diambil terhadap mana-mana individu yang bertindak di luar batasan undang- undang.–AlHijrah Online


Serangan terhadap pos Hamas

Dua pos Hamas di selatan Genting Gaza telah dibedil
oleh helikopter Israel malam tadi.

Menurut jurucakap tentera rejim, serangan tersebut
merupakan tindak balas terhadap pelancaran peranti letupan menggunakan belon
dari Gaza ke kawasan Israel.

Sementara itu, sumber Hamas mengesahkan perkara
tersebut sambil menambah bahawa tiada kecederaan atau kematian susulan kejadian
tersebut.


MENGHADAP SULTAN KEDAH BERSAMA AHLI PERNIAGAAN INDONESIA TIDAK BINCANG SOAL REE – PM

KUALA LUMPUR: Perdana Menteri Datuk Seri Anwar Ibrahim mengesahkan beliau bersama ahli perniagaan dari Indonesia menghadap Sultan Kedah Al-Aminul Karim Sultan Sallehuddin Sultan Badlishah namun pertemuan itu sebagai kunjungan hormat.

Beliau berkata pertemuan itu tiada kaitan dengan urusan permohonan untuk mengusahakan aktiviti unsur nadir bumi (REE) di negeri berkenaan seperti yang didakwa Menteri Besar Kedah Datuk Seri Muhammad Sanusi Md Nor.

“Isunya, curi nadir bumi, jangan alihkan. Menghadap Tuanku, itu jadual Sultan Kedah, jadi saya tak mahu kait. Tak bangkit soal REE… Sultan Kedah panggil saya ada hal-hal lain, termasuk ziarah makam.

“Yang saya nak sebut di sini, isu REE jangan dialih iaitu curi nadir bumi, beri kelulusan kepada syarikat China tanpa kebenaran,” kata beliau kepada media selepas merasmikan Sidang Kemuncak Tahun Pengkomersialan Malaysia 2023 (MCY Summit 2023) di sini hari ini.

Media sebelum ini melaporkan Muhammad Sanusi mendakwa Anwar dan seorang warganegara Indonesia pernah ke negeri itu untuk meninjau tapak lombong REE sebelum Pilihan Raya Umum Ke-15 (PRU15).

Menurut laporan itu, Muhammad Sanusi berkata warganegara Indonesia yang dikenali sebagai ‘Reza Khalid’ itu dikatakan berminat melabur dalam aktiviti melombong REE di Kedah.–AlHijrah Online


TIDAK PERNAH PIJAK, TENDANG PERUT BELLA – SITI BAINUN

KUALA LUMPUR: Pengasas Rumah Bonda Siti Bainun Ahd Razali hari ini memberitahu Mahkamah Sesyen di sini bahawa beliau tidak pernah memijak atau menendang perut Bella semasa remaja sindrom Down itu berada dalam jagaannya di Rumah Bonda.

Siti Bainun, 31, berkata ia berdasarkan pemeriksaan oleh Dr Meenambigai PK Sevarajah yang bertugas di Bahagian Kecemasan dan Trauma Hospital Kuala Lumpur yang mendapati paru-paru, abdomen dan kaki Bella berada dalam keadaan baik dan normal.

“Bella memang sangat-sangat sihat. Dia tidak ada penyakit asma atau apa-apa sakit. Malah dapatan ini menunjukkan saya tidak pernah memijak dan menendang perut, menyuruh Bella berdiri lama dan apa jua jenis penderaan yang direka saksi-saksi pendakwaan, tidak pernah berlaku. Malah kaki Bella dilaporkan tiada bengkak,” katanya ketika membacakan pernyataan saksi pada hari kedua membela diri atas pertuduhan mengabai dan menganiaya Bella.

Pada prosiding sebelum ini, saksi pendakwaan kelima Yasmin Nahar Mahmood memberitahu mahkamah bahawa Siti Bainun memijak lutut Bella dan menyepak ramaja itu manakala saksi pendakwaan kelapan Suhana Zam berkata beliau pernah melihat Bella berdiri lebih 10 jam semasa berada di sebuah unit kondominium di Wangsa Maju, di sini.

Sementara itu, Siti Bainun berkata kesan gigitan pada perut Bella berpunca daripada pergaduhan berlaku antara remaja itu dengan bekas penghuni Rumah Bonda dikenali sebagai Balqis, selepas Bella memakai pencuci muka Balqis.

“Lepas pakai, berlari berkejar satu rumah dan mereka masing-masing mengigit antara satu sama lain. Saya juga ada letak minyak gamat dan krim pada mereka. Saya dah marah dan tegur mereka sama seperti ibu bapa lain yang marah apabila anak-anak bergaduh. Saya pun tidak faham kenapa Bella dan Balqis tidak boleh sesuaikan diri bersama.

“Peguam saya ada bertanya kepada Bella mengenai pergaduhan dan Bella sendiri setuju ada bergaduh dengan Balqis. Bila mereka bergaduh, saya akan tenangkan dan nasihat mereka,” katanya yang turut memaklumkan hubungan antara Bella dan Balqis diibaratkan seperti ‘love hate relationship‘ namun mereka faham apabila ditegur.

Berhubung kesan lecuran pada Bella akibat termos berisi air panas tersimbah ke arahnya semasa remaja itu bergaduh dengan Balqis sekitar Mei 2021, Siti Bainun berkata disebabkan kejadian itu berlaku ketika pandemik COVID-19, beliau telah membeli ubat bagi merawat kesan melecur berkenaan berdasarkan nasihat klinik dan farmasi dan luka terbabit sembuh dalam tempoh sebulan kecuali di bahagian pergelangan tangan.

Menurut Siti Bainun, beliau telah membawa Bella ke Klinik Setapak dan Surgeri berhampiran rumahnya bagi mendapatkan rawatan susulan serta bertemu dengan seorang doktor yang memaklumkan kepadanya bahawa luka Bella semakin mengering, dan memberikan antibiotik bagi mengelakkan jangkitan serta krim untuk disapu di luka Bella.

“Saya tidak mendera Bella. Jika benar saya berniat untuk mencederakan Bella, tidak mungkin saya akan cuba menyembuhkan Bella, tiada keperluan untuk saya bertanya kepada ahli farmasi ubat-ubatan yang sesuai untuk merawatnya dan juga menghabiskan wang ringgit bagi membeli segala keperluan serta ubat-ubatan yang terbaik dan sesuai seperti dicadangkan oleh ahli farmasi.

“Saya telah merawat Bella dengan baik sebagai ibu, dan sebagai orang biasa yang merasakan ini yang terbaik untuk anak saya dan telah membawa Bella untuk mendapatkan rawatan susulan di Klinik Setapak bagi mendapatkan rawatan lanjut,” katanya yang tidak diwakili peguam dalam prosiding di hadapan Hakim Izralizam Sanusi hari ini.

Berhubung dengan layanan Siti Bainun terhadap Yasmin yang dikatakan seperti hamba abdi, Siti Bainun berkata beliau tidak mengetahui dari mana datangnya ‘hamba abdi’, dan cerita (hamba abdi) ini adalah supaya mahkamah mempercayai perwatakannya selain untuk mempengaruhi masyarakat dalam menyedapkan ‘cerita ‘ di media sosial.

Siti Bainun berkata beliau menganggap Yasmin seperti anak sendiri dan melalui diari Yasmin, remaja itu sayangkannya serta adik-adiknya yang juga penghuni rumah kebajikan itu.

“Bermewah-mewah juga tidak. Kami hidup sederhana sahaja. Kalau ada duit lebih saya belikan mereka makanan yang mereka mahu. Saya juga belikan anak-anak saya barang kemas jika ada wang tambahan termasuklah untuk Yasmin.

“Yasmin mereka-reka cerita tentang saya dengan teruk di mahkamah ini, saya masih sayangkan dia. Dia antara remaja pertama yang saya selamatkan dalam jagaan saya. Saya tahu dia dan bapa dia diugut serta Yasmin akan jadi kambing hitam, tapi sekarang saya tidak tahu lagi apa yang terjadi kepada dia,” katanya.

Pada 24 Nov tahun lepas, Izralizam memerintahkan Siti Bainun membela diri atas dua pertuduhan selepas mendapati pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021, mengikut Seksyen 31(1)(a) Akta Kanak-Kanak 2001 yang boleh membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam bersambung 20 Feb ini.–AlHijrah Online


SUNTIK PICAGARI KOSONG UNTUK SIJIL VAKSIN COVID-19

BAGAN SERAI: Taktik terbaharu untuk mendapatkan sijil digital vaksinasi COVID-19 bagi golongan enggan menerima vaksin iaitu dengan menawarkan suntikan picagari kosong.

Timbalan Menteri Kesihatan, Datuk Dr Noor Azmi Ghazali berkata, tindakan individu yang sanggup disuntik picagari kosong adalah penipuan yang sia-sia dan membahayakan diri sendiri serta orang sekeliling.

Jelasnya, perkara tersebut tidak wajar kerana kerajaan telah memberikan suntikan COVID-19 secara percuma kepada rakyat menerusi Program Imunisasi COVID-19 Kebangsaan (PICK).

“Tindakan tersebut merupakan satu kesalahan, sebab kerajaan memberi suntikan untuk menyelamatkan nyawa rakyat Malaysia.

“Bukan setakat rakyat Malaysia, warga asing juga turut diberikan suntikan vaksin secara percuma,” katanya, hari ini.

Beliau mengulas dakwaan tular di media sosial terdapat pihak menawarkan perkhidmatan suntikan picagari kosong bagi memperoleh sijil digital vaksinasi COVID-19 di aplikasi MySejahtera bagi tujuan rentas negeri.

Individu tersebut juga mendakwa perkara tersebut tidak berdosa demi keselamatan diri.

Tegas Noor Azmi, Kementerian Kesihatan (KKM) memandang serius dakwaan tersebut dan akan mengambil tindakan sekiranya didapati benar berlaku.

Tambahnya, siasatan akan dibuat bagi memastikan tidak ada mana-mana petugas kesihatan yang bersubahat dengan golongan anti-vaksin bagi tujuan tersebut.—AlHijrah Online


PERBICARAAN KES EBIT LEW DITANGGUH SEHINGGA MEI

TENOM: Perbicaraan kes pendakwah terkenal Ebit Irawan Ibrahim Lew, atau Ebit Lew, yang dijadual berlangsung hari ini serta esok telah ditangguhkan dan akan bersambung pada 11 dan 12 Mei,  20 hingga 23 Jun serta 11 hingga 14 Julai depan.

Majistret Nur Asyraf Zolhani menetapkan tarikh baharu itu susulan bantahan peguam Ram Singh terhadap keterangan saksi pendakwaan ketujuh iaitu dapatan pakar forensik berhubung dokumen di dalam pemacu kilat yang mengandungi 90 imej lucah.

“Susulan keputusan mahkamah ini untuk mendengar keterangan mengenai kandungan dokumen itu dan memanggil Inspektor  Yip sebagai saksi, pembelaan akan membawa perkara ini ke Mahkamah Tinggi untuk semakan.

“Pembelaan memohon agar prosiding ditangguhkan dan Inspektor Yip tidak dipanggil sehingga permohonan semakan berhubung perkara ini dilupuskan oleh Mahkamah Tinggi yang akan dilakukan secepat mungkin,” kata Ram Singh.

Timbalan Pendakwa Raya Zahida Zakaria, yang membantah permohonan untuk menangguhkan prosiding itu, berkata pendakwaan bersedia untuk menyoal Yip dan mengemukakan dokumen terbabit sebagai eksibit.

Bagaimanapun, Nur Asyraf berkata demi kepentingan keadilan dan agar permohonan semakan itu tidak akan bersifat akademik, beliau membenarkan penangguhan prosiding sehingga perkara itu didengar serta dilupuskan.

“Justeru, mahkamah akan membenarkan saksi pendakwaan ketujuh Inspektor Yip Chang Ching memberi keterangan. Bagaimanapun, pembelaan juga mempunyai hak untuk meminta masa yang munasabah bagi memeriksa dokumen itu dan memanggil semula serta menyoal mana-mana saksi berkaitan dokumen terbabit,” katanya.

Yip dijangka memberi keterangan berhubung 90 imej terkandung di dalam pemacu kilat yang diambilnya daripada telefon bimbit tertuduh.

Lew, 37, berdepan 11 pertuduhan melakukan gangguan seksual termasuk mengaibkan kehormatan seorang wanita berusia 40-an iaitu membuat hantaran gambar dan perkataan lucah kepada mangsa melalui aplikasi WhatsApp antara Mac dan Jun tahun lepas.

Beliau didakwa mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya sekali, jika sabit kesalahan.

Perbicaraan kes itu bermula pada bulan September tahun lepas dan enam saksi pendakwaan telah memberi keterangan. –AlHijrah Online


PROAKTIF BANTU MANGSA BANJIR- YDP AGONG

KUANTAN: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitak agar pihak berkuasa untuk lebih proaktif memberikan bantuan kepada mangsa banjir yang terperangkap di kawasan pedalaman.

Seri Paduka bertitah, baginda dan Raja Permaisuri Agong Tunku Hajah Azizah Aminah Maimunah Iskandariah melihat beberapa muat naik di media sosial oleh mereka yang terdesak meminta bantuan.

“Ada pihak yang mengatakan mereka terperangkap di satu tempat dan tidak ada bantuan, saya harap kita dapat segera bantu mereka dan pastikan mereka ini selamat.

“Pihak berkaitan perlu lebih aktif dan yang mana mempunyai helikopter boleh memainkan peranan lebih aktif meninjau kawasan supaya dapat mempercepatkan bantuan pada waktu kecemasan,” titah Seri Paduka.

Terdahulu, Al-Sultan Abdullah berkenan memandu sendiri kenderaan pacuan empat roda ke pusat pemindahan sementara (PPS) Wisma Belia di sini, untuk menyantuni mangsa banjir dengan diiringi oleh anakanda, Tengku Panglima Muda Tengku Ahmad Ismail Mu’adzam Shah.

Sementara Al-Sultan Abdullah menyantuni mangsa banjir, Raja Permaisuri Agong turut mencemar duli bagi menyediakan juadah kepada mangsa banjir, di PPS Sri Damai di sini, yang menempatkan 128 orang daripada 49 keluarga.–AlHijrah Online


PESANAN EMAK, GAMBAR KENANGAN TERAKHIR – ANAK

MUAR: Pesanan ibu tak kirim lauk dan hantaran gambar pada aplikasi WhatsApp kini hanya tinggal kenangan bagi Abdurrahman Amir Ruddin, 19.

Anak sulung kepada pasangan Amir Ruddin Ismail, 46, dan Norahimah Noor Muhamad, 43,  yang terkorban bersama empat lagi anak mereka dalam insiden kemalangan di Jalan Segamat-Kuantan dekat Taman Yayasan, Segamat petang semalam, mengakui pada mulanya beliau menganggap berita yang disampaikan oleh seorang saudaranya sebagai satu gurauan.

“Kami dari rumah di Ladang Tereh, Kluang dan keluar bersama kerana ayah nak hantar emak ke Segamat tetapi saya singgah untuk solat di rumah kawan dan bila tengok mesej tersebut, saya ingatkan gurauan, tapi rupanya benar-benar jadi.

“Lepas tu saya cuba telefon tapi hanya deringan,” katanya yang menahan sebak.

Bercerita lanjut, ibunya sempat meninggalkan pesanan melalui WhatsApp memberitahu tidak sempat masak nasi Arab yang sering dimasak ayahnya setiap hari Jumaat.

“Ibu cakap tak kirim lauk dan suruh saya makan lauk sambal semalam kerana tak masak nasi Arab sebab mesyuarat ayah ditangguh. Saya balas kata baik bos.

“Lepas itu dalam pukul 3.30 petang mereka hantar gambar dan berkata kami pergi dulu. Jadi memang betul mereka pergi dulu,” katanya yang menjelaskan sebelum ini mereka tidak pernah menghantar gambar jika pulang ke Segamat.

Terdahulu, jenazah keenam-enam beranak yang maut dalam insiden kemalangan tersebut selamat dikebumikan di Tanah Perkuburan Islam Ubudiah, Parit Jawa di sini.

Mangsa yang terkorban adalah pasangan suami isteri Amir Ruddin dan Norahimah serta empat anaknya iaitu Fatimatulzahrah, 17; Seri Khadijah Aqilah,13; Rufaidatul Asyariyah, 10, dan Muhammad Assyakrawi, 5.

Seorang lagi anak pasangan itu yang menaiki kenderaan sama, Abdullah, 15, masih ditempatkan di Unit Rawatan Rapi (ICU) Hospital Segamat. — AlHijrah Online


SAMI WARGA ASING DIBURU BUAT SERANGAN SEKSUAL TERHADAP WANITA TEMPATAN

KUALA LUMPUR: Polis sedang memburu seorang lelaki warga asing dipercayai melakukan serangan seksual terhadap seorang wanita tempatan dalam kejadian pada awal 2017.

Pemangku Ketua Polis Daerah Serdang Supt Izuddin Ab Wahab berkata suspek berusia lingkungan 40-an itu merupakan seorang sami yang berasal dari India.

“Polis mengesahkan menerima satu laporan pada Ogos tahun ini mengenai kejadian seorang wanita tempatan berusia lingkungan 30-an diserang secara seksual oleh suspek.

“Kejadian dilaporkan berlaku di dalam kenderaan mangsa di sekitar Puchong, Selangor. Mangsa ketika itu baru mengenali suspek ketika upacara keagamaan,” katanya ketika dihubungi Bernama malam tadi.

Beliau berkata mangsa baru melaporkan kejadian itu bulan lepas disebabkan faktor trauma.

“Buat masa ini polis selesai merakam percakapan mangsa dan sedang mengesan saksi-saksi lain untuk membantu siasatan mengikut Seksyen 376 Kanun Keseksaan,” katanya.–AlHijrah Online


OPERASI HAJI BERJALAN LANCAR – MOHD NA’IM

SEPANG: Operasi haji tahun ini yang melibatkan kuota penuh 31,600 jemaah haji Malaysia buat pertama kali dalam tempoh empat tahun, berjalan dengan lancar meskipun berdepan beberapa cabaran, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Beliau berkata antara cabaran yang dihadapi jemaah haji tahun ini ialah keadaan cuaca yang panas menjangkau 38 hingga 48 darjah Celsius, dan jumlah jemaah mencecah hampir dua juta orang mengerjakan haji di Tanah Suci.

Katanya beliau bersyukur apabila kumpulan jemaah haji Malaysia mendapat pengiktirafan oleh Arab Saudi sebagai jemaah haji yang berdisiplin dan mempunyai sikap yang baik selain berilmu.

“Kerajaan Arab Saudi juga sekali lagi mengiktiraf Tabung Haji (TH) apabila TH menerima Anugerah Labbaitom bagi Kategori Kepuasan Tertinggi Dalam Perkhidmatan Yang Disediakan Oleh Pejabat Urusan Haji, yang telah saya terima daripada Menteri Haji dan Umrah Arab Saudi Dr Tawfiq Fawzan Al-Rabiah,” katanya.

Beliau berkata demikian kepada media ketika ditemui semasa menyambut kepulangan 350 jemaah haji Malaysia yang tiba di Lapangan Terbang Antarabangsa Kuala Lumpur (KLIA) di sini pada Sabtu.

Kumpulan jemaah haji itu tiba pada pukul 9.55 malam menerusi penerbangan Saudia Airlines SV5610 yang berlepas dari Jeddah pukul 8 pagi (waktu Arab Saudi).

Sementara itu Mohd Na’im berkata 70 pesakit masih dirawat di Pusat Rawatan TH di Makkah dan Hospital Arab Saudi, manakala sembilan orang jemaah haji meninggal dunia di Tanah Suci Makkah setakat hari ini, dan beliau bersama pengurusan kanan TH mengucapkan takziah kepada seluruh anggota keluarga jemaah haji yang telah meninggal dunia di Tanah Suci Makkah.

Katanya pihak TH akan mengadakan mesyuarat penutupan dengan pelbagai kementerian dan agensi penyedia perkhidmatan haji di Arab Saudi bagi menilai semula tahap perkhidmatan dan kemudahan yang diberikan pada Musim Haji tahun ini.

Beliau berkata antara isu yang akan dibincangkan ialah masalah berkaitan kemudahan di Mina, selain maklum balas yang diterima daripada jemaah haji, yang akan turut dibawa ke meja perbincangan.

Sementara itu Pengerusi Lembaga Tabung Haji Tan Sri Azman Mokhtar berkata TH akan terus melakukan penambahbaikan perkhidmatannya secara berterusan untuk memastikan kecemerlangan perkhidmatannya.

Beliau berkata 25 inisiatif telah dapat dilaksanakan TH tahun ini, antaranya inisiatif program pendidikan kesihatan kepada jemaah haji melalui ‘Ziarah Rahmah’, Pusat Rawatan TH di Madinah dan perkhidmatan mesin ATM di penginapan jemaah haji Malaysia di Tanah Suci.

Sebanyak 98 penerbangan menggunakan pesawat Saudia dan AMAL by Malaysia Airlines akan membawa pulang kesemua jemaah haji Malaysia dan petugas-petugas haji secara berperingkat.

Penerbangan terakhir dijangka berlepas pada 31 Julai melalui Lapangan Terbang Antarabangsa Prince Mohammad bin Abdul Aziz di Madinah. — AlHijrah Online


TIDAK PANDANG MUKA SEMASA BERSALAM PUNCA LELAKI DITAMPAR

MANJUNG: Hanya kerana tidak saling berpandangan semasa bersalam selepas bersolat di masjid, seorang lelaki ditampar di belakang kepala dalam satu video tular.

Ketua Polis Daerah Manjung ACP Nor Ar Sappi berkata, mangsa berusia 30-an yang merupakan Tentera Laut Diraja Malaysia (TLDM) telah bersalaman dengan jemaah lain selepas selesai menunaikan solat di Masjid An-Nur, Pengkalan TLDM Lumut.

“Tiba-tiba suspek telah menampar belakang kepala mangsa dan mengenai telinga sebelah kanan dengan kuat menyebabkan mangsa mengalami sakit di bahagian kepala dan telinga.

“Hasil siasatan awal mendapati kejadian tersebut berpunca kerana mangsa tidak memandang muka suspek semasa bersalaman menyebabkan suspek menjadi berang dan beranggapan bahawa mangsa bersikap kurang ajar dengan suspek,” katanya dalam satu kenyataan, hari ini.

Ujarnya, kedua-dua pihak telah dipanggil ke Ibu Pejabat Daerah (IPD) Manjung untuk dirakam percakapan di bawah Seksyen 112 Kanun Prosedur Jenayah.

Bagaimanapun, mangsa dalam kes tersebut tidak mahu meneruskan siasatan dan telah menarik semula laporan polis.

Kes tersebut diklasifikasikan sebagai ‘no further action’ (NFA).

Pihaknya menyeru dan menasihatkan orang ramai agar tidak membuat spekulasi dan tidak menularkan video tersebut kerena kes tersebut telah selesai. –AlHijrah Online


JEREBU: UJIAN BUAT MALAYSIA DAN INDONESIA

SYED AZWAN SYED ALI

KUALA LUMPUR: Jerebu seperti mana yang kita
tahu adalah fenomena bermusim yang menguji kita saban tahun. Ia seperti air
laut yang bergilir pasang surut mengikut waktu dan turun naik bulan di langit.

Kita semua tahu puncanya adalah pembakaran besar-besaran hutan dan ladang di negara seberang. Ia rahsia terbuka yang dilaporkan media setiap tahun dan tidak seharusnya menjadi polemik bagi mana-mana politikus di dalam atau luar negara.

Jerebu rentas sempadan juga tidaklah keterlaluan jika kita samakan dengan hubungan dua negara serumpun, Malaysia dan Indonesia yang sentiasa diuji dari semasa ke semasa sejak konfrontasi 54 tahun lalu.

Hakikatnya, yang menerima akibat kesan jerebu
adalah Malaysia dan kita tidak sekali-kali melatah, marah atau menyalahkan negara
jiran, sebaliknya cuba menghulurkan bantuan atas dasar persahabatan serumpun
yang amat kita hargai.

“Tidak ada surat protes, tapi (surat) keinginan
Malaysia untuk menangani jerebu,” demikian kata Duta Malaysia di Indonesia,
Zainal Abidin Bakar dipetik agensi berita BERNAMA semalam.

Itu adalah reaksi diplomat kita saat beliau diminta memberikan penjelasan oleh Menteri Alam Sekitar dan Perhutanan Indonesia, Dr Siti Nurbaya Bakar kononnya Malaysia menghantar nota bantahan melalui Menteri Tenaga, Sains, Teknologi, Alam Sekitar dan Perubahan Iklim, Yeo Bee Yin yang menuduh Indonesia punca kepada fenomena jerebu yang kian meruncing di Malaysia.

Hari ini Yeo Bee Yin pula dilaporkan memberikan
reaksi balas yang Siti Nurbaya tidak harus berada dalam penafian kerana data
dari Pusat Meteorologi Khusus ASEAN (ASMC) jelas menunjukkan Indonesia punca
kepada fenomena jerebu yang melanda wilayah ini.

Data terkini ASMC menunjukkan terdapat 474 titik panas di Kalimantan dan 387 titik panas direkodkan di Sumatera, berbanding hanya tujuh titik panas dikesan Malaysia.

Kelmarin, Siti Nurbaya yang barangkali diasak
jurnalis tempatan, menyatakan laporan Badan Meteorologi, Klimatologi dan
Geofisika (BMKG) Indonesia menunjukkan asap atau jerebu akibat kebakaran di
Kalimantan dikesan bergerak ke Malaysia (Sarawak) hanya dalam tempoh sejam.

Mana mungkin jerebu yang menyebabkan lebih 400
sekolah ditutup di Sarawak dan merebak ke semenanjung sehingga menyebabkan
beberapa negeri terkesan, hanya disebabkan asap atau jerebu selama sejam pada
Ahad lepas itu.

Jerebu ini sebenarnya bukan hanya menguji
rakyat kedua-dua negara, tetapi ia sebenarnya menguji kematangan hubungan pahit
manis antara Malaysia dan Indonesia sejak sekian lama.

Hubungan pasang surut ini jelas tergambar
dengan insiden membabitkan rakyat di kedua-dua negara dan paling terbaru
tentunya aksi penyokong bolasepak Indonesia yang membaling suar dan botol
kepada penyokong Harimau Malaya di Stadium Utama Gelora Bung Karno di Jakarta
minggu lalu.

Pada aksi pusingan kedua kelayakan Piala Dunia
2022/Piala Asia 2023 di Jakarta itu, skuad Harimau Malaya telah mengalahkan
pasukan Indonesia 3-2 sehingga menimbulkan rasa tidak puas hati penyokong Sang Merah
Putih.

Masihkah kita ingat bagaimana skuad Harimau
Malaysia yang terpaksa menaiki kereta perisai Barracuda untuk ke stadium semasa
Aksi Final Piala AFF 2010, betapa gentingnya keadaan di ketika itu.

Malaysia dan Indonesia sebenarnya mempunyai
hubungan yang unik dan penuh warna di atas kertas sehinggalah ke sempadan darat
dan maritim.

Nelayan-nelayan kita di laut, misalnya berkongsi empat wilayah maritim yang meliputi Laut China Selatan, Selat Melaka, Laut Sulawesi dan Laut Sulu. Di laut itulah, mereka berkongsi mencari rezeki untuk keluarga.

Seringkali saja nelayan-nelayan terbabit tersasar
hala kerana masalah kompas, dipukul ribut, tersalah masuk sempadan negara
sehingga mereka ditahan pihak berkuasa tempatan yang kemudiannya membawa kepada
bantahan dan polemik hubungan dua hala.

Itu belum lagi dikira sejarah dingin tuntutan Malaysia dan Indonesia ke atas Pulau Ligitan dan Sipadan di perairan Sabah yang akhirnya diputuskan menjadi milik Malaysia oleh Mahkamah Keadilan Antarabangsa (ICJ).

Perebutan Blok Ambalat di Laut Sulawesi juga
masih menjadi ujian kepada hubungan dua hala negara berjiran dalam ASEAN selain
isu berbangkit lain seperti isu layanan kepada pembantu rumah, Tenaga Kerja
Indonesia (TKI) dan isu warisan seni dan budaya serumpun.

Namun sehingga hari ini kesemua ujian terbabit ditangani dengan matang oleh pemimpin kedua-dua negara walaupun seringkali saja bendera “Jalur Gemilang” dihina jika timbul bantahan di pihak saudara kita.

Penulis masih ingat bagaimana suatu ketika dulu
Kedutaan Malaysia di Jakarta pernah dibaling dengan najis ekoran isu penahanan
anggota penguatkuasa Indonesia berdekatan Pulau Batam. Saat itu amat melukakan walaupun
hakikatnya penunjuk perasaan adalah mereka yang dibayar untuk memprotes.

Apa yang pasti sekalipun hubungan kita sentiasa diuji, rakyat kedua-dua negara seharusnya melihat ujian itu sebagai resam biasa dalam hubungan adik beradik. Sedangkan lidah lagi tergigit, inikan pula dua negara.

Bak kata Saidina Ali, angin bertiup bukan untuk melihat pokok itu menari-nari, sebaliknya menguji kekuatan akarnya. Barangkali akar itu adalah hubungan dua negara bersaudara ini. Dirgahayu Malaysia dan Indonesia. – AlHijrah Online

Penulis adalah Editor Berita dan Penerbit TV AlHijrah (Portal AlHijrah Online)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


Statut Rom boleh ancam keistimewaan Agong, raja-raja Melayu

SHAH ALAM – Bidang kuasa dimiliki Mahkamah Jenayah Antarabangsa (ICC) bagi kes-kes jenayah seperti dipersetujui dalam Statut Rom dikhuatiri  boleh mengancam kedudukan dan keistimewaan Yang di-Pertuan Agong (YDPA)  dan Raja-Raja Melayu.

Pensyarah di Kuliyyah Undang-undang Ahmad Ibrahim, Universiti Islam  Antarabangsa Malaysia, Prof Madya Dr Mohd Hisham Mohd Kamal berkata, ini kerana sebarang kekebalan dimiliki ketua negara atau ketua turus  angkatan tentera dalam undang-undang negara adalah tidak terpakai di  ICC.

Katanya, ini bermakna YDPA sebagai ketua negara dan ketua  turus angkatan tentera negara boleh didakwa di ICC atas kesalahan  dilakukan jeneral atau mana-mana pegawai tentera yang berada di bawah kawalan efektif YDPA.

“Statut Rom membenarkan sesebuah negara itu untuk menghukum terlebih
dahulu penjenayah perang atau orang yang melakukan jenayah terhadap
kemanusiaan. Sekiranya negara itu tak mampu atau tak mahu melakukan
pendakwaan, barulah ICC mempunyai bidang kuasa terhadap penjenayah
perang ini.

“Dalam Perlembagaan kita, memang ada Mahkamah Khas
untuk raja-raja tetapi hanya untuk perkara peribadi dan bukan dari aspek
 urusan rasmi. Namun, di bawah Statut Rom mereka tiada kekebalan dan
tidak boleh mempertahankan diri menggunakan alasan urusan rasmi,”
katanya kepada Sinar Harian.

Menurut
 beliau, kerisauan yang timbul adalah jika YDPA sebagai ketua turus
angkatan tentera gagal menghalang keputusan dibuat jeneral yang
melanggar prinsip dan undang-undang perang.

“Walaupun YDPA adalah
 ketua turus angkatan tentera namun YDPA tetap bergantung kepada
keputusan dan kebijaksanaan jeneral mengatur strategi perang. Tetapi
adakah YDPA mampu memastikan keputusan dibuat ini bertepatan dengan
undang-undang perang dan tidak melanggar prinsip perkadaran dan
kehati-hatian?,” soalnya.

Malah, katanya, walaupun ada pihak
menyifatkan tidak perlu bimbang kerana tiada kecenderungan untuk YDPA
atau angkatan tentera mengambil tindakan berperang dengan negara lain,
ia tidak boleh dijadikan alasan.

“Perlu diingat bahawa
undang-undang perang turut terpakai jika negara kita diserang. Dalam
keadaan terdesak, ada kemungkinan negara diserang mengambil pendekatan
yang melanggar undang-undang perang,” katanya.

Mohd Hisham
berkata, bagi memastikan negara ini mampu dan hendak melakukan
pendakwaan sendiri, pindaan Perlembagaan perlu dilakukan.

“Ini
kerana Perlembagaan memperuntukkan Mahkamah Khas raja-raja ini hanya
untuk kes peribadi dan bukan hal rasmi. Masalahnya ialah kita tak ada
undang-undang lagi di peringkat negara tetapi terus bersetuju dengan
Statut Rom.

“Memang benar perdana menteri atau menteri luar boleh  memberi persetujuan kepada perjanjian ini selain YDPA. Namun disebabkan  ia membabitkan raja-raja Melayu yang akan bergilir-gilir jadi YDPA,  maka kerajaan sepatutnya dapatkan perkenan Majlis Raja-raja terlebih  dahulu,” katanya. – SINAR HARIAN


IBU REDA PEMERGIAN ANAK, TIDAK BERDENDAM DENGAN PEMANDU BAS

SEPANG: Ibu bapa kepada kanak-kanak perempuan berusia setahun empat bulan, yang maut dilanggar bas sekolah di Salak Tinggi dekat sini, semalam, berharap agar polis tidak mengenakan tindakan undang-undang terhadap pemandu terbabit.

“Saya dan suami reda dengan pemergian anak kami, malah tidak berdendam dengan pemandu bas tersebut,” kata Zainab Mohideen Abdul Kadar, 37, ibu kepada kanak-kanak itu ketika ditemui media di rumahnya di sini hari ini.

Katanya beliau dan suami belum berjumpa pemandu itu, namun lelaki berusia 50 tahun itu ada menelefonnya dan memohon maaf.

“Saya pun tak boleh nak salahkan abang bas itu sebab dia pun dah trauma sangat, lagi pun dia susah dan bas dia kena sita,” katanya.

Pembantu kantin itu dalam nada hiba berkata walaupun kehilangan anaknya itu meninggalkan kesan mendalam, dia rela hati memaafkan pemandu bas berkenaan.

Mangsa, Zahida Mohammmad Kassim adalah anak bongsu daripada tujuh adik-beradik.

Menurut Zainab, dia sudah lama mendapatkan khidmat pemandu itu untuk menghantar anak-anaknya ke sekolah.

Katanya, ketika hari kejadian dia dan suami sedang bekerja manakala anak-anak mereka dijaga oleh ibu mentuanya.

Sementara itu, kakak kepada mangsa, Nurul Aishah, 13, berkata ketika kejadian, dia baru turun dari bas itu selepas memberikan duit belanja sekolah kepada adiknya yang berusia lapan tahun.

Katanya selepas turun dari bas dia ternampak Zahida di bawah kenderaan itu yang sedang bergerak.

“Saya cepat-cepat ambil dia sebelum tayar belakang bas melanggarnya lagi. Saya menjerit dan selepas itu terus bawa Zahida masuk ke dalam rumah.

“Kemudian ada jiran yang datang dan bawa saya serta nenek bersama Zahida menaiki kereta ke klinik kesihatan berdekatan,” katanya.

Nurul Aishah berkata selepas menyedari Zahida dilanggar, pemandu bas itu segera turun dan meminta maaf kepada neneknya, namun neneknya menyuruh pemandu itu menghantar budak-budak ke sekolah dahulu.

“Pak cik datang semula selepas selesai hantar budak-budak. Pak cik cakap dia minta maaf, dia tak nampak (Zahida) dan tidak sengaja melanggarnya,” katanya.

Menurut Nurul Aishah adiknya itu seorang kanak-kanak yang ceria dan suka mengekori kakak-kakaknya, serta sangat manja dengan ayah dan nenek.

Sementara itu, Ketua Polis Daerah Sepang ACP Wan Kamarul Azran Wan Yusof berkata pemandu bas itu sudah dibebaskan dengan jaminan polis malam tadi selepas selesai memberi keterangan.

“Kita akan siapkan siasatan dan bawa kertas siasatan ke pendakwa raya untuk tindakan selanjutnya,” katanya.–AlHijrah Online


PEMANDU E-HAILING MURAH REZEKI DI MUSIM PERAYAAN

KUALA LUMPUR: Di sebalik masalah kesesakan lalu lintas dan kesukaran mencari ruang letak kereta terutama di lokasi tumpuan orang ramai membeli belah persiapan Hari Raya Aidilfitri, ia membawa limpahan rezeki kepada pemandu e-hailing.

Pemandu e-hailing Romy Irwan Shah, 42, berkata pendapatannya sedikit meningkat menjelang sambutan Aidilfitri tidak lama lagi.

Katanya jika sebelum ini beliau memperoleh sekitar RM1,000 ke RM1,200 seminggu, namun sejak kebelakangan ini pendapatannya meningkat melebihi RM1,500 seminggu.

“Biasanya orang yang nak membeli-belah lebih suka pakai e-hailing sebab mereka sudah tidak perlu fikir tentang parking, mereka juga tidak perlu terkejar-kejar untuk pulang memandangkan e-hailing beroperasi 24 jam,” katanya ketika ditemui Bernama di sini hari ini.

Beliau yang sudah lima tahun menjadi pemandu e-hailing berkata pengguna juga tidak mengeluh mengenai harga tambang kerana faham dengan kadar tambang dinamik terutama ketika waktu puncak.

Seorang lagi pemandu Suhaimi Sulaiman, 41, menjangkakan peningkatan jumlah pelanggan berterusan sehingga minggu terakhir Ramadan.

“Alhamdulillah ada peningkatan sedikit (pendapatan) berbanding minggu lepas. Saya jangkakan minggu depan akan bertambah lagi bergantung kepada tahap kerajinan seseorang pemandu itu,” katanya.

Beliau turut menjangkakan akan ada pengguna yang sanggup menggunakan perkhidmatan e-hailing untuk pulang ke kampung setelah dua tahun tidak pulang beraya akibat pandemik COVID-19.

Sementara itu guru tadika, Nornabila Abdullah, 23, berkata menggunakan perkhidmatan e-hailing untuk urusan membeli persiapan hari raya adalah lebih praktikal berbanding memandu sendiri.

“Saya tak akan penat memandu dalam keadaan kesesakan lalu lintas dan apabila sampai ke destinasi, tidak perlu membuang masa mencari ruang meletak kereta,” katanya. –AlHijrah Online


SUMBANG MAHRAM DENGAN ANAK TIRI – PENIAGA WARUNG DIPENJARA 15 TAHUN, 19 SEBATAN

SEREMBAN: Seorang peniaga warung dihukum penjara 15 tahun dan 19 sebatan oleh Mahkamah Sesyen di sini hari ini selepas mengaku bersalah atas enam pertuduhan melakukan sumbang mahram dan satu pertuduhan melakukan seks luar tabii terhadap anak tirinya sejak dua tahun lepas.

Hakim Datin Surita Budin menjatuhkan hukuman tersebut terhadap lelaki berusia 38 tahun itu dan memerintahkannya menjalani hukuman bermula dari tarikh tangkapan pada 29 Dis lalu.

Mahkamah menjatuhkan hukuman penjara 15 tahun dengan tiga sebatan bagi setiap pertuduhan sumbang mahram dan penjara lima tahun serta satu sebatan bagi kesalahan seks luar tabii dan memerintahkan semua hukuman berjalan serentak.

Mengikut tiga pertuduhan sumbang mahram, lelaki itu didakwa melakukan persetubuhan dengan anak tirinya ketika kejadian berusia 12 tahun di sebuah rumah di Jempol, kira-kira jam 8 malam dan 2 pagi, antara 1 Jan hingga 31 Nov 2021.

Bagi tiga lagi pertuduhan, dia dituduh melakukan perbuatan itu di sebuah warung di Jempol, pada  jam 8 malam, antara 11 April 2021 hingga 10 Dis lepas.

Pertuduhan dikemukakan mengikut Seksyen 376B (1) Kanun Keseksaan yang memperuntukkan penjara tidak kurang 10 tahun dan tidak lebih 30 tahun dan sebatan.

Tertuduh didakwa melakukan seks luar tabii di  warung sama pada 8 malam pada 11 April 2021 mengikut Seksyen 377CA Kanun Keseksaan yang memperuntukkan penjara tidak kurang lima tahun dan tidak lebih 30 tahun serta sebatan.

Pendakwaan dikendalikan Timbalan Pendakwa Raya, Goh Hsiao Tung manakala tertuduh tidak diwakili peguam.

Mengikut fakta kes, mangsa yang merupakan pelajar tingkatan satu dirogol sebanyak enam kali oleh bapa tirinya sepanjang tempoh berkenaan dengan kali terakhir pada 10 Dis lepas.

Mangsa merupakan anak hasil perkahwinan pertama ibunya yang berusia 48 tahun sebelum berkahwin dengan tertuduh pada 2014.

Mangsa hanya memaklumkan kejadian berkenaan kepada kakaknya pada 25 Dis lepas kerana takut kepada tertuduh sebelum dibawa membuat laporan polis empat hari kemudian. –AlHijrah Online


ANWAR IBRAHIM PERDANA MENTERI KE-10

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan melantik Ahli Parlimen Tambun Datuk Seri Anwar Ibrahim sebagai Perdana Menteri Malaysia ke-10.

Datuk Pengelola Bijaya Diraja Istana Negara Datuk Seri Ahmad Fadil Shamsuddin dalam kenyataan hari ini berkata pelantikan Pengerusi Pakatan Harapan (PH) itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Ia selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara hari ini bagi membuat keputusan yang terbaik demi kepentingan dan kesejahteraan negara serta rakyat, kata beliau.

lstiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri akan berlangsung pada jam 5 petang di lstana Negara hari ini.

Ahmad Fadil berkata pada sesi perbincangan khas yang dipengerusikan Al-Sultan Abdullah bermula 11 pagi itu, Seri Paduka berkenan mewasalkan kepada Raja-Raja Melayu proses pelantikan Perdana Menteri baharu susulan Pilihan Raya Umum ke-15 (PRU-15), 19 Nov lepas.

Antara yang berangkat pada perbincangan khas itu ialah Sultan Johor Sultan Ibrahim Sultan Iskandar, Sultan Selangor Sultan Sharafuddin Idris Shah, Sultan Kedah Al Aminul Karim Sultan Sallehuddin Sultan Badlishah, Sultan Perak Sultan Nazrin Shah, Yang Dipertuan Besar Negeri Sembilan Tuanku Muhriz Almarhum Tuanku Munawir dan Sultan Terengganu Sultan Mizan Zainal Abidin.

Turut berangkat ialah Pemangku Raja Pahang Tengku Hassanal Ibrahim Alam Shah Al-Sultan Abdullah dan Raja Muda Perlis Tuanku Syed Faizuddin Putra Jamalullail.

“Seri Paduka Baginda mengingatkan kepada semua pihak bahawa yang menang tidak menang semua dan yang kalah tidak kalah semua.

“Justeru, bagaikan biduk lalu, kiambang bertaut, hulurkan tangan antara satu dengan yang lain bagi merapatkan semula saf antara semua ahli-ahli Dewan Rakyat demi masa depan negara tercinta,” kata Datuk Pengelola Bijaya Diraja.

Menurut Ahmad Fadil, Seri Paduka menitipkan pesanan kepada Perdana Menteri dan kerajaan baharu yang bakal dibentuk agar mengambil resmi padi iaitu “semakin berisi semakin tunduk”.

“Hakikatnya, rakyat jelata tidak wajar dibebankan dengan kemelut politik yang tiada kesudahan tatkala negara memerlukan sebuah kerajaan yang stabil untuk merancakkan landskap ekonomi dan pembangunan negara,” kata beliau.

Seri Paduka, menurut Ahmad Fadil, turut mengingatkan Ahli-ahli Dewan Rakyat yang telah dipilih oleh rakyat supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat.

“Seri Paduka Baginda menegaskan bahawa negara ini umpama harta pusaka di mana para pemimpin adalah pemegang amanahnya. Harta pusaka ini perlu dijaga kerana ia bakal diwarisi oleh generasi muda yang akan membawa negara terus ke mercu kejayaan,” katanya.

Ahmad Fadil berkata Yang di-Pertuan Agong menzahirkan setinggi-tinggi penghargaan atas sokongan berterusan Raja-Raja Melayu dalam menyempurnakan tanggungjawab Seri Paduka selaku Raja Berperlembagaan yang berteraskan keluhuran Perlembagaan Persekutuan dan Kedaulatan Undang-undang.

Menurut Datuk Pengelola Bijaya Diraja itu, Raja-Raja Melayu turut menyokong pendirian Seri Paduka bagi pembentukan kerajaan yang stabil secepat mungkin berikutan PRU-15 menerusi proses yang penuh cermat dan teliti serta pemerhatian yang mendalam.

“Seri Paduka Baginda memanjatkan setinggi-tinggi kesyukuran ke hadrat Allah SWT dan menyeru rakyat agar terus beristiqomah serta bertenang dan bersama mendoakan agar negara sentiasa berada diberkati, dirahmati dan di bawah lindungan Allah SWT, dijauhi dari sebarang bencana dan musibah,” katanya.

Keputusan PRU-15 pada 19 Nov lepas menyaksikan Parlimen tergantung apabila tiada mana-mana gabungan parti politik berjaya mendapat majoriti mudah untuk membentuk kerajaan.

Pada PRU itu, Pakatan Harapan memperoleh 82 kerusi, Perikatan Nasional (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) dan Parti Bangsa Malaysia serta Parti Kesejahteraan Demokratik Masyarakat masing-masing satu.–AlHijrah Online